Brutális erőszak az iskolában - Új intézkedések várhatóak?

Az elmúlt időszakban egyre gyakoribbá vált az erőszak az iskolákban. Ezek az események nemcsak a diákokat, hanem a tanárokat is érintik. Szerbiában az utóbbi időkben több iskolai erőszakkal kapcsolatos cselekmény is napvilágot látott.

Szabadkán egy nyolcadikos fiú lett egy brutális támadás áldozata a Sonja Marinković Általános Iskolában. A diákot többen fizikailag annyira bántalmazták, olyan súlyos sérüléseket szenvedett, hogy el kellett távolítani a lépét, míg a dél-szerbiai Trstenik településen egy középiskolai tanárt zaklattak a diákjai, az incidenst ráadásul élőben közvetítették az interneten. A szabadkai Majsai Úti Általános Iskola minden dolgozója igyekszik megakadályozni az ehhez hasonló történéseket. Az iskolai erőszak esetében azonban a diákok és a tanárok mellett fontos szerepe van a pszichológusnak és a szülőknek is.
A nyolcadik osztályos Fodor Szabinát már alsós korában érték főként verbális támadások. Máig nem tudja miért, de kiközösítették az osztálytársai, és nem is mert szólni erről sem a tanároknak, sem a szüleinek. Elmondása szerint a szabadkai Majsai Úti Általános Iskolában nem gyakoriak az ilyen esetek. Mindenkinek azt ajánlja, hogy már az első pillanatban szóljon bátran az osztályfőnökének vagy bármelyik tanárnak.
Az iskolai erőszakban manapság már nagy szerepe van a mobiltelefon- és internethasználatnak is. Jó példa erre a Trstenikben történt eset. A helyi Műszaki Iskolában három hetedikes tanuló kihúzta egy angoltanárnő alól a széket, és mindezt le is videózták, amit élőben közvetítettek az Instagramon. Végül az ottani tantestület úgy döntött, hogy kidobja az intézményből a tanulókat. A digitális eszközök és az internet tudatos használatára folyamatosan fel kell hívni a tanulók figyelmét – mondta Miskolci Nyilas Izabella biológiatanár. Kiemelte, hogy a Majsai Úti Általános Iskola házirendjében is szabályozva van a mobiltelefon-használat.
Az iskolai erőszaknak azon kívül, hogy egyszer és többször is el lehet követni, számos formája van. Ezek a fizikai, a pszichikai, a szociális, a szexuális és a digitális erőszak.
Az erőszakos magatartás esetében pedig három szintet különböztethetünk meg.
Az első szint esetében az erőszakosan viselkedő tanuló osztályfőnöke a gyermek szüleivel közösen foganatosít megerősített nevelőintézkedéseket. A második szinten az osztályfőnök és a szülő mellett a munkába bekapcsolódik az iskola pedagógusi-pszichológusi szakszolgálata is, míg a harmadik, legsúlyosabb szint esetében bevonják az úgynevezett külső védelmi hálót is. Ez lehet az oktatási minisztérium, a gyámhatóság, az egészségügyi szervek vagy akár a rendőrség. De a definíciók mellett vajon mik azok a gyakorlati tanácsok, amelyek segítségére lehetnek az iskolai erőszakot elszenvedőknek? Mi a teendő, ha egy diákot bántalmaznak? Erre Török Róbert iskolapszichológus válaszolt.
A büntetések mértéke világosan meg van határozva az iskolai erőszak esetében, viszont sokkal fontosabb a megelőzést hangsúlyozni – hívta fel a figyelmet Branko Ružić. A szerb oktatási miniszter szerint a megelőzéssel kapcsolatos intézkedéseket be kell tartaniuk az oktatási intézményeknek. Általában, ha valami baj van, akkor munkacsoportot alakítanak, most azonban nem ez a helyzet, van egy rendszer, amelyet meg kell erősíteni – hangsúlyozta. A szabadkai Sonja Marinković Általános Iskolában történt bántalmazás miatti kálváriának sincs még vége. A fiú apja kijelentette, be akarja perelni a diákokat, a szüleiket és az iskolát is. Az oktatási miniszter erre reagálva azt mondta, az erőszak bármilyen formáját azonnal jelenteni kell.
Kedden tárgyalnak majd az iskolai erőszakkal kapcsolatos lehetséges új intézkedések bevezetéséről – tette hozzá Ružić. A büntetések mértéke is eltérő. A diákok kaphatnak osztályfőnöki, vagy osztálytanácsi megrovót, indulhat ellenük fegyelmi eljárás, kiróható továbbá igazgatói vagy tantestületi megrovó, de humanitárius munka végzésére is kötelezhető a tanuló. A legsúlyosabb büntetés pedig továbbra is az eltanácsolás az iskolából.

Egyre több az erőszak az iskolákban

Az elmúlt időszakban egyre több erőszak történt a szerbiai iskolákban.

Az iskolai erőszak nem csak a diákokat,
hanem a tanárokat is érintik.
Szabadkán egy 8. osztályos fiú lett
egy brutális támadás áldozata
a Sonja Marinković Általános Iskolában.
A fiút az iskolában többen is úgy megverték,
hogy súlyos sérüléseket szenvedett
és el kellett távolítani a lépét.
A lép egy fontos belső szerv.
Szerbia déli részén 1 tanárt bántalmaztak a diákjai.
Ezt a bántalmazást a diákok élőben
közvetítették az interneten.
A szabadkai Majsai Úti Általános Iskola
minden dolgozója igyekszik
megakadályozni az iskolai erőszakot.
Az iskolai erőszak megakadályozásában
fontos szerepe van az iskolai pszichológusnak
és a szülőknek is.
Az iskolai erőszaknak több formája van.
Ezek a fizikai, a pszichikai,
a szociális, a szexuális és a digitalis erőszak.
Ha bármilyen módon zaklatják a diákot,
fontos, hogy azonnal szóljon például
az osztályfőnökének, a tanárának,
az iskolai pszichológusnak vagy a szülőnek.
Branko Ružić elmondta, hogy kedden
tartanak megbeszélést az iskolai erőszakkal
kapcsolatos új szabályok bevezetéséről.
Kedd november 29-e, ma van.
Branko Ružić a szerb oktatási miniszter.
Azok, akik iskolai bántalmazásban vesznek részt
komoly büntetést kapnak.
Tilos bármilyen erőszak elkövetése az iskolákban is!


Közlekedésbiztonsági akció lesz a gyerekek védelmében

Az iskolák környékén közlekedési rendőr figyelmeztet, és ha kell, bünteti a szabálysértéseket.

Nemsokára kezdődik a tanítás, figyeljünk oda a gyermekek biztonságára a közlekedésben - mondta Vladimir Vida, a közlekedési rendőrség illetékese a Szerbiai RTV műsorában. Arról is beszélt, hogy az iskolák környékén ellenőrzéseket tartanak majd tanévkezdéskor.
Szerbiában hatan haltak meg az elmúlt héten közlekedési balesetben. Öten gépkocsiban, egy személy pedig motorkerékpáron közlekedve vesztette életét. Idén augusztusban eddig összesen 16-an szenvedtek halálos balesetet. Ez a szám csökkent az egy évvel ezelőtti adatokhoz képet. Tavaly augusztusban 40-en vesztették életüket a szerbiai utakon. Vladimir Vida, a szerb közlekedési rendőrség munkatársa: „Idén júliusban a közlekedésben résztvevők leggyakrabban a biztonsági övnek a használatát mulasztották el, mintegy 20 ezer ilyen elkövetett szabálysértésért írtak ki bírságot a közlekedési rendőrség tagjai. Ezt követi az engedélyezett sebesség átlépése, a gyorshajtás, mintegy 15 ezer szabálysértés történt. Ezeket a szabálysértéseket követi a gépkocsivezetők mobiltelefon-használata vezetés közben, hatezer ilyen sofőr volt. Júliusban 3500 ittas gépkocsivezetőt zártunk ki a forgalomból.”
Kiemelt figyelmet fordítanak a gyerekek biztonságára - hangsúlyozta a szerb közlekedési rendőrség illetékese. Az év eleje óta Szerbiában hét gyermek vesztette életét, és mintegy 600 sérült meg valamilyen közlekedési balesetben. Július kiemelten tragikus volt, ugyanis három gyermek ittas szülők vezette gépkocsiban vesztette életét. „A gyerekek várhatóan visszatérnek az iskolapadokba. Mint minden évben, a közlekedési rendőrség az Iskola elnevezésű akcióját fogja majd végrehajtani. Minden általános iskola közelében egy közlekedési rendőr áll majd, aki a szabályok betartását fogja felügyelni. Elsősorban a sebesség betartását, sebességmérő kamerákkal - radarokkal, de a gyalogosok át nem engedését, valamint azt, hogy a szülők hogyan utaztatják, szállítják a gyermekeiket. Egyszerűen a gyermekek biztonsága, ahogy mondtam, a közlekedési rendőrség prioritása.”
Ötezer dináros büntetéssel is sújthatják azokat a gépkocsivezetőket, akik a 12 évnél fiatalabb gyerekeket nem megfelelő módon szállítják - figyelmeztetett Vladimir Vida.

Vigyázzunk a gyerekekre az utakon is!

Szeptembertől iskolakezdés, több gyerek lesz az utakon is.

Szeptember 1-jétől
még több rendőr lesz
az iskolák közelében.
A rendőrök szigorú
ellenőrzéseket tartanak majd
az iskolák közelében,
azért, hogy a diákok
biztonságban legyenek
az utakon is.
A rendőrök megbüntetik azt,
akinek nincs bekötve
a biztonsági öv az autóban.
A rendőrök megbüntetik azt,
aki gyorsan hajt.
A rendőrök megbüntetik azt,
aki vezetés közben
telefonozik.
A rendőrök megbüntetik azt,
aki ittasan vezet.
A rendőrök megbüntetik azt
a sofőrt is, aki
a 12 évnél fiatalabb gyermekét
nem ülteti gyerekülésbe
az autóban.
A büntetés 5000 dinár is lehet.
Szerbiában a nyári időszakban
sok közlekedési baleset
történik.
A rendőrség kéri
a sofőröket és
az utasokat is,
hogy figyelmesen
és biztonságosan
közeledjenek az utakon.


Fokozott közúti ellenőrzés - a drogok használatára is kiterjed

A szabadkai rendőrök az ünnepi időszakban fokozott közúti ellenőrzést tartanak.

Elsősorban azt ellenőrzik, hogy alkohol vagy pszichoaktív szerek befolyásoltsága alatt vezetnek-e a sofőrök. A biztonsági öv használatát és a megengedett sebesség betartását is figyelik.

Közúti ellenőrzéseket tartanak a rendőrök

Az ünnepi időszakban fokozott közúti ellenőrzéseket tartanak a szabadkai rendőrök.

Fokozott ellenőrzés azt jelenti, hogy a rendőrök több sofőrt leállítanak az utakon.
A rendőrök ellenőrzik, hogy a sofőr ivott-e alkoholt.
A rendőrök ellenőrzik, hogy a sofőr használt-e valamilyen drogot.
Nem szabad inni alkoholt vezetés előtt és vezetés közben sem.
Tilos drogot használni.
A rendőr megbünteti azt,  aki vezetés előtt alkoholt iszik, vagy drogot használ.
A rendőrök ellenőrzik, hogy be van-e kapcsolva mindenkinek a biztonsági öv az autóban.
A rendőrök ellenőrzik, hogy az autó nem megy-e gyorsabban, mint amennyivel szabad.
Az ünnepi időszakban is vezessen mindenki biztonságosan!


Illegális partik Szerbiában - csaknem 10 millió dinár büntetés három nap alatt

Egyre többen buliznak lakásokban és házakban.

A járványügyi korlátozások megszegése miatt csaknem 10 millió dinár büntetést rótt ki a szerbiai hatóság az elmúlt három napban. Az ellenőrzés 12 ezer épületre terjedt ki, és összesen 367 szabálysértést állapítottak meg. Vendéglátóipari létesítményekben, bevásárlóközpontokban vizsgálták meg, hogy betartják-e az intézkedéseket, de ellenőriztek lakásokat és házakat is - írja a Szerbiai RTV. 9 millió 600 ezer dinárt tesz ki a büntetések összértéke. Lefüleltek több illegális magánbulit is, amelyekből egyre több van - áll a közmédia vasárnap esti beszámolójában. Az ilyen partikat titokban szervezik, és jelszóval lehet csak bejutni.
A hegyvidéki üdülőhelyeken ugyancsak több összejövetelt szakítottak félbe. Csak a Kopaonikon 800 ezer dinárt tett ki a büntetés értéke.

Illegális bulik Szerbiában

Egyre több illegális bulit tartanak Szerbiában.

Illegális buli nem engedélyezett bulit jelent.
Jelenleg tilos bulikat tartani
Szerbiában a koronavírus-járvány miatt.
Az illegális bulikat titokban szervezik meg.
A bulikban nem tartják
az emberek az egymás közötti távolságot,
nem viselnek maszkot,
ezért sok ember elkaphatja
a koronavírust.
Egyre többen buliznak lakásokban
és házakban is.
Ez is illegális bulit jelent.
Nagyon sok ember kapott
pénzbeli büntetést az elmúlt 3 napban,
mert nem tartották be
a koronavírus miatt bevezetett
szigorításokat.
Az elmúlt 3 nap péntek,
szombat és vasárnap volt.
A rendőrség pénzbírságot adott
azoknak az embereknek,
akik nem tartották be
a szigorításokat.
Az elmúlt 3 napban
a felügyelőség és a rendőrség
a vendéglátóipari egységeket,
a bevásárlóközpontokat,
de házakat és lakásokat is
ellenőrzött, hogy betartják-e
a szigorításokat.
Vendéglátóipari egység például
az étterem, a kávézó, a pizzéria.
A hegyvidéki üdülőhelyek is
sok büntetést kaptak
a hétvégén, mert nem tartották be
a bevezetett szigorításokat.
Az üdülőhelyre az emberek
pihenni mennek.
Fontos betartani a koronavírus-járvány
miatt bevezetett szigorításokat.
A szigorítások betartásával
lehet kevesebb koronavírusos
beteg Szerbiában.
Illegális buli nem engedélyezett bulit jelent.
Jelenleg tilos bulikat tartani
Szerbiában a koronavírus-járvány miatt.
Az illegális bulikat titokban szervezik meg.
A bulikban nem tartják
az emberek az egymás közötti távolságot,
nem viselnek maszkot,
ezért sok ember elkaphatja
a koronavírust.
Egyre többen buliznak lakásokban
és házakban is.
Ez is illegális bulit jelent.
Nagyon sok ember kapott
pénzbeli büntetést az elmúlt 3 napban,
mert nem tartották be
a koronavírus miatt bevezetett
szigorításokat.
Az elmúlt 3 nap péntek,
szombat és vasárnap volt.
A rendőrség pénzbírságot adott
azoknak az embereknek,
akik nem tartották be
a szigorításokat.
Az elmúlt 3 napban
a felügyelőség és a rendőrség
a vendéglátóipari egységeket,
a bevásárlóközpontokat,
de házakat és lakásokat is
ellenőrzött, hogy betartják-e
a szigorításokat.
Vendéglátóipari egység például
az étterem, a kávézó, a pizzéria.
A hegyvidéki üdülőhelyek is
sok büntetést kaptak
a hétvégén, mert nem tartották be
a bevezetett szigorításokat.
Az üdülőhelyre az emberek
pihenni mennek.
Fontos betartani a koronavírus-járvány
miatt bevezetett szigorításokat.
A szigorítások betartásával
lehet kevesebb koronavírusos
beteg Szerbiában.


Két kiskorú akart megerőszakolni egy kislányt Óbecsén

A rendőrök letartóztatták a feltételezett elkövetőket, egy 15 és egy 17 éves fiút. A két kiskorú bement a lány udvarába, a földre lökték, letépték róla a ruháját és megpróbálták megerőszakolni.

Az utolsó pillanatban kijött a házból a lány édesanyja, a két fiú pedig megszökött. Az óbecsei rendőrség gyors közbenjárásának köszönhetően elfogták a fiatalokat.

Kiskorúak akartak megerőszakolni 1 kislányt Óbecsén

2 kiskorú akart megerőszakolni
1 kislányt Óbecsén.

Óbecse 1 város Vajdaságban.
A 2 kiskorú fiú volt.
A 2 kiskorú 15 éves és 17 éves volt.
A 2 kiskorú fiú bement
a lány udvarába.
A 2 kiskorú fiú földre lökte a lányt,
és letépték a lányról a ruhát.
A 2 kiskorú fiú meg akarta
erőszakolni a lányt.
A megerőszakolás nem történt meg.
A lány édesanyja kijött a házból,
és a 2 fiú megijedt.
A 2 fiú elrohant.
Az óbecsei rendőrség
kereste a 2 kiskorú fiút.
Az óbecsei rendőrség megtalálta
és elfogta a 2 kiskorú fiút.
Nem szabad senkit bántani.
TILOS erőszakoskodni és
a megerőszakolni valakit.


Ittasan ülünk a volán mögé

Dupla annyi az ittas vezető, mint tavaly.

Dupla annyi ittas vezetőt kaptak el eddig idén Szabadkán, mint tavaly egész évben, a kihágások száma növekvőben van - nyilatkozták a Pannon RTV-nek a közlekedési rendőrségnél. A héten egyébként fokozott közúti ellenőrzést tartottak a nemzetközi TISPOL akció keretében. Az ittas és a pszichoaktív szerek hatása alatt történő vezetés kiszűrése volt a cél.
Néhány perc leforgása alatt is több szabályszegőt vettünk fel Szabadka útjain, akik a záróvonalon hajtottak át. Egyesek legalább használtak irányjelzőt szabálytalankodás közben, de van, aki még azt sem. Egy taxisofőr egyenesen azt mondta, a városban a közlekedés egyszerűen szörnyű, ő viszont mindig figyelmesen vezet.
„- Kötelezően, saját biztonságom és a többiek biztonsága érdekében.
- Hogyan látja, a többiek hogyan vezetnek a városban?
- Szörnyűség! Szörnyűség! Ez katasztrófa.
- Hogyan lehetne ezen javítani, sosem változik?
- Hát, hogy javítsunk rajta? Nem tudom. Hatnak-e erre a büntetések? Nem tudom, egyedül ez a megoldás, hogy szigorúbban büntessék. Hogy miért van ez? Sokkal több a jármű a városban, ingerültek, amikor dugók vannak. Így van ez most.”
A fokozott közúti ellenőrzés folytatódik a következő időszakban, a közelgő ünnepek alatt is. Kovács József, a Szabadkai Közlekedési Rendőrség parancsnokhelyettese: „A kihágások száma növekedőben van, ez egy rossz tendencia. Azt vártuk, hogy kevesebb lesz különben, pedig több van. A tavalyi évhez képest idén 100 százalékban megnövekedett az alkoholos állapotban vezetők száma.”
Az év eleje óta több mint 42 ezer gépjárművezetőt zártak ki a forgalomból ittas vezetés miatt Szerbiában, közülük 1700-an teljesen részegen vezettek. Kábítószer hatása alatt pedig 350 sofőrt kaptak el.
Fokozottan ellenőrzik a közlekedést a héten az utakon. Főleg az ittas vezetőket próbálják kiszűrni. Függetlenül az ellenőrzéstől, vezessenek mindig óvatosan!

Ittasan tilos vezetni

Decemberig nagyon sok ittas vezetőt
zártak ki a forgalomból Szerbiában.

Kizárni a forgalomból azt jelenti,
hogy a rendőr elveszi a sofőr jogosítványát.
Jogosítvány nélkül nem szabad járművet vezetni.
Jármű például az autó, a motor, a kamion.
Tilos alkoholt inni vezetés előtt.
Tilos alkoholt inni vezetés közben is.
A rendőrök azt mondják az ünnepi időszakban
sok sofőr vezet ittasan.
A rendőrök figyelmeztetnek mindenkit,
hogy senki ne vezessen ittasan
az ünnepi időszak alatt sem.
Az ünnepi időszak alatt zéró tolerancia lesz.
A zéró tolerancia azt jelenti,
hogy aki ittasan vezet, rögtön büntetést kap,
és elveszik a jogosítványát is.


Csalók gyűjtenek pénzt a szabadkai Žarko Zrenjanin iskola nevében

A szabadkai Žarko Zrenjanin Általános és Középiskola részére az utcákon pénzt gyűjtők nem állnak kapcsolatban az oktatási intézménnyel - áll az illetékesek közleményében.

Az adományokat kérők hamisan lépnek fel az iskolába járó gyerekek, szüleik és az intézmény dolgozói nevében - közli a Žarko Zrenjanin Általános és Középiskola.

Csalók gyűjtenek pénzt a Žarko Zrenjanin iskolának

Csalók gyűjtenek pénzt a Žarko Zrenjanin iskola nevében Szabadka utcáin.

Csalók azok az emberek, akik hazudnak.
A csalók azt mondják, a Žarko Zrenjanin iskolának gyűjtenek pénzt.
A csalók azt mondják, a Žarko Zrenjanin iskola tanulóinak gyűjtenek pénzt.
A csalók hazudnak, és nem a Žarko Zrenjanin iskolának gyűjtenek pénzt.
A csalók saját maguknak gyűjtenek pénzt.
A Žarko Zrenjanin egy általános és középiskola Szabadkán.
A Žarko Zrenjanin Általános és Középiskolába fogyatékkal élő gyerekek járnak.
Fogyatékkal élő gyerek például a mozgássérült gyerek.
Fogyatékkal élő gyerek például a vak vagy a siket gyerek.
A csalóknak nem kell pénzt adni Szabadka utcáin.


Fokozott közúti ellenőrzés a szerbiai utakon

Telefonálás, biztonsági öv, gyerekülés - ezekre fordítanak különös figyelmet a március 17-ig tartó akció során.

Mától fokozottan ellenőrzi a rendőrség a közúti közlekedést a szerbiai utakon, így Szabadkán is. Az az akció részeként március 17-ig különös figyelmet fordítanak a vezetés közben telefonálókra, valamint azt is ellenőrzik, hogy a sofőrök betartják-e a gyerekülésre és a biztonsági öv használatára vonatkozó előírásokat. A közlekedési rendőrség emellett ellenőrizni fogja a szabálytalankodó gyalogosokat és kerékpárosokat is.
Palkovity Anikó gyalog, kerékpárral és autóbusszal közlekedik. Szerinte a legfontosabb, hogy mindenki vigyázzon saját magára, és arra, hogy megfelelően közlekedjen. „Jobb, ha te figyelsz másokra, mások nem figyelnek rád. Az nagyon ritka. És ez a mobiltelefon, erre allergiás vagyok. Nem szeretem. Pláne ilyen, hogy autóban ül, és akkor használja a telefont, gyalogos használja a telefont, biciklis használja a telefont. No még motorost azt nem láttam.”
A szabadkai rendőrök vasárnap ittas vezetés miatt kizártak a forgalomból egy 34 éves biciklist, aki az elmúlt két évben harmadszor követett el súlyos közlekedési szabálysértést. A közlekedésbiztonsági törvény új rendelkezései értelmében a kerékpárját lefoglalták, a sofőrt pedig őrizetbe vették. Természetesen a kerékpárosok nagy része betartja a szabályokat, és figyelmesen közlekedik.
Róka Zsuzsanna, Szabadka: „Lassan is hajtunk, korban is vagyunk. Én 76 vagyok, az már elég sok év. Az út szélén hajtunk, kitesszük a kezünket, ott megyünk, ahol szabad.”
Tišić Mária, Szabadka: „Palicsra kibicajozunk, szépen oda is, vissza is, Kelebiára is kibicajozunk. Ezeket az utakat nagyon szeretjük, mert van kelékpárút, de ahol nincs, ott szépen leszállunk, körülnézünk, és ha szabad az út, akkor megyünk.”
Az elektromos kerékpárok a legveszélyesebbek, hangtalanul suhannak, a gyalogos gyakran észre se veszi – mondta Slavoljub Belić. Hozzátette, hogy a közlekedés minden résztvevője között vannak szabálytalankodók. A napokban például egy dzsip vezetője a szeme láttára hajtott át két piros jelzésű szemaforon. „A kerékpárosok nagy veszélyt jelentenek a közlekedésben, nincsenek kivilágítva, észrevétlenek főleg éjjel. Nem figyelnek a jelekre, amikor fordulnak, nem jelzik. Sok gyalogos is szabálytalankodik, nem a gyalogátkelőhelyen mennek át az úttesten, figyelmetlenek, veszélyesek.”
Dudás Zsolt járművezető-oktató szerint Szabadkán a leggyakoribb szabálysértések közé tartozik, hogy a sofőrök nem kapcsolják be a biztonsági övet, főként a rövidebb útvonalakon. Emellett sokan vannak, akik nem tartják be a sebességkorlátozást az iskolai övezetekben. Elmondta, hogy ezen a héten fokozottan ellenőrzik a gyerekülésekre vonatkozó szabályok betartását is. „Az úgynevezett anyósülésen maximum hároméves korig lehet a gyermek, úgy hogy vissza van fordítva az ülés, és ki van kapcsolva a légzsák, három éven felül hátul ülhet a gyermek megfelelő gyermekülésben. Abban az esetben, hogyha 134 centiméternél magasabb, illetve 15 kiló felett, akkor nem kell gyerekülés, elég hogy egy magasított részbe üljön.”
A fokozott közlekedési ellenőrzés március 17-ig tart. Az akciót Szerbia mellett az Európai Közlekedésrendészeti Szervek Hálózatának 30 tagországában is megszervezik

Március 17-ig szigorú közúti ellenőrzést tart a rendőrség a szerbiai utakon.

Március 17-e vasárnap lesz.
Főleg a telefon használatát, a biztonsági öv használatát
és a gyerekülés megfelelő használatát ellenőrzik
a rendőrök.
A közlekedési rendőrség ellenőrizni fogja
a szabálytalankodó gyalogosokat és kerékpárosokat is.
Dudás Zsolt járművezető-oktató szerint
Szabadkán a leggyakoribb szabálysértések közé tartozik,
hogy a sofőrök nem kapcsolják be
a biztonsági övet, főleg a rövidebb útvonalakon.
Sokan vannak, akik nem tartják be
a sebességkorlátozást az iskolai övezetekben.
Az iskolák környékén 30 km/órás sebességgel
szabad haladni a járműveknek.
A fokozott közúti ellenőrzést Szerbia mellett
még 30 európai országban tartják meg.


Jótékonysági focitornát tartottak Zentán

A befolyt összeget a Kéz a Kézben Értelmi Fogyatékosok és Segítőik Civil Szervezetnek ajánlották fel a szervezők.

A meccseket műfüves pályán játszották. A torna a csoportmérkőzésekkel kezdődött, majd a kieséses szakasz következett.
Nyári Dávid, Zenta: „Én itt, Zentán kezdtem a pályafutásomat, majd utána a Nyers István Akadémián folytattam. Majd itt a zentaiakkal úgy döntöttünk, hogy megszervezzük a csapatot, eljövünk erre a tornára, és megpróbáljuk megnyerni.”
12 csapat vett részt a megmérettetésen, a helyiek mellett Adáról, Csantavérről, Felsőhegyről és Magyarkanizsáról is érkeztek játékosok.
Kaszás Kristóf, Felsőhegy: „Régóta focizunk, tízfős csapatunkból öten már gyerekkorunk óta ismerjük egymást. Mostanra szükségessé vált, hogy mi is szerezzünk légiósokat, így megerősítettük velük a csapatunkat.”
A szervezők fő célja, hogy felhívják a figyelmet a jótékonykodás fontosságára.
Csörgő Ferenc, főszervező: „Jótékonysági focitornáról van szó, tehát a nevezési díjat teljes egészében a Kéz a Kézben alapítványnak ajánljuk fel. Emellett pedig több támogatónk is volt, aki segített abban, hogy ez a focitorna megvalósuljon.”
A zentai Kéz a Kézben Értelmi Fogyatékosok és Segítőik Civil Szervezet 2003-ban alakult meg, jelenleg 25 sérült fiatal tölti náluk mindennapjait.
Bata Csontos Márta, elnök, Kéz a Kézben Értelmi Fogyatékosok és Segítőik Civil Szervezet: „Nagyon nagy örömmel töltött el bennünket, hogy ránk gondoltak és egy nagyon szép gesztusnak tartjuk. Meg sem fordult a fejünkben, hogy még a sportolóknak is eszébe juthatunk és majd nekünk fognak gyűjteni.”
A tornán a három legjobban teljesítő csapat mellett a legjobb játékost és a legjobb kapust, valamint a gólkirályt is serleggel jutalmazták.

Kéz a Kézben Értelmi Fogyatékosok és Segítőik Civil Szervezete

Jótékonysági focitornát tartottak tegnap délelőtt Zentán.

Tegnap július 7-e, vasárnap volt.
A jótékonysági focitornából összegyűjtött pénzt
a Kéz a Kézben Értelmi Fogyatékosok és Segítőik Civil Szervezetnek
ajánlották fel a szervezők.
A meccseket műfüves pályán játszották.
A focitornán 12 csapat vett részt.
A focitornára Zentáról, Adáról, Csantavérről,
Felsőhegyről és Magyarkanizsáról is érkeztek játékosok.
A szervezők fő célja, hogy felhívják a figyelmet
a jótékonykodás fontosságára.
A zentai Kéz a Kézben Értelmi Fogyatékosok és Segítőik Civil Szervezet
2003-ban alakult meg.
Jelenleg 25 sérült fiatal tölti náluk mindennapjait.
A focitornán a 3 legjobban csapat, a legjobb játékos,
a legjobb kapus és a gólkirály is serleget kapott.


Csak ez a cím hiányzott - Đoković olimpiai bajnok

Az ötkarikás arany hiányzott páratlan trófeagyűjteményéből.

A 24-szeres Grand Slam-győztes Novak Ðoković nyerte meg a férfi egyest a párizsi olimpia tenisztornáján. A 37 éves szerb sztár a vasárnapi döntőben két rövidítéses szettben verte meg a négyszeres Grand Slam-bajnok Carlos Alcarazt, ezzel visszavágott 16 esztendővel fiatalabb riválisának a júliusi, wimbledoni fináléban elszenvedett vereségért. Egyben 4-3-ra javította mérlegét a spanyolok büszkeségével szemben.
Ðokovićnak már csak az ötkarikás arany hiányzott páratlan trófeagyűjteményéből, miután a 2008-as pekingi játékokon bronzérmes lett.
Congratulations Novak Djokovic, the GREATEST tennis player of ALL time https://t.co/q3MmZkYJsv

Đoković olimpiai bajnok lett

Novak Ðoković nyerte meg tegnap a férfi egyest a párizsi olimpia tenisztornáján.

Tegnap augusztus 4-e, vasárnap volt.
Novak Ðoković szerbiai származású sikeres teniszező.
Novak Ðokovićnak már csak az olimpiai érem hiányzott
trófeagyűjteményéből.
A 2008-as pekingi játékokon bronzérmes lett,
ezért a mostani győzelme nagyon fontos volt számára.
A 37 éves szerb sztár a vasárnapi döntőben győzte le
ellenfelét, Carlos Alcarazt.


Az előrejelzések szerint visszatér a tél

Kedden marad az erősen felhős ég, és sokfelé lesz eső, amelyet délután - a viharos széllel bezúduló hideg levegő hatására - havas eső, hózápor válthat fel, majd megszűnik a csapadék.

Erős lehűlés kezdődik, délután már csak 6-7 fok valószínű. Szerdán gyorsan változó felhőzetre van kilátás elszórtan hózáporokkal.
A szél többfelé lesz erős, olykor viharos. Visszatérnek a reggeli fagyok, és délután is csak 0-6 fok valószínű.

Visszatér a hideg

Az elmúlt napokban tavaszias időjárás volt.

A következő napokban
visszatér a hideg időjárás térségünkbe.
Kedden erősen felhős időjárás lesz.
Kedden sok helyen fog esni az eső.
Kedd délután esni fog az eső,
és fújni fog a szél is sok helyen.
Kedd február 4-e, ma van.
Kedd délután 6-7 fokos hőmérséklet lesz.
Szerdán havazás is lehet.
Szerdán is fújni fog a szél.
Visszatérnek a reggeli fagyok is.
Fagy akkor van, amikor
0 fok alatt van a hőmérséklet.
Szerda délután 0 és 6 fok között lesz
a hőmérséklet.
Szerda február 5-e, holnap lesz.


Az adományt a Vajdasági Iskolasport Szövetségen keresztül a hollandiai Sport a Gyermekekért Alapítvány humanitárius szervezet biztosította. A szerződéseket az iskolák képviselőinek a szövetség elnöke és a tartományi sport- és ifjúsági titkár adta át.

Az adományozott felszerelésben többek között szőnyegek, ugródeszkák, svéd falak, tornapadok, svédszekrény és kézilabda kapuk találhatók.
Tandari Ferenc, igazgató, Thurzó Lajos Általános Iskola, Zenta: „Az iskolánk az 108 éves, de egy évvel ezelőtt felújították. Ezért gondoltuk, hogy a szereket is felújítjuk mindenféleképpen, mivel jön a tél, télen inkább a szertorna van előtérben, ami a testnevelést illeti, és ez nagyon szükséges számunkra.”
A pályázatot a Vajdasági Iskolasport Szövetség írta ki márciusban. 56 vajdasági általános iskola jelentkezett öt közigazgatási körzetből.
Branislav Tešić, elnök, Vajdasági Iskolasport Szövetség: „A körzeti koordinátorokkal való tanácskozás alapján úgy beszéltük meg, hogy ebben az első körben a leginkább rászoruló iskolák kapják az adományt, a második körben pedig biztos megbeszéljük, ami ezt illeti. Úgy gondolom tehát, hogy ez a kölcsönös megelégedést szolgálja majd, és minden bizonnyal nagyban hozzájárul az iskolai munka minőségének javításához.”

Két teherautónyi felszerelés érkezett, amit két körben adnak át. A második körre várhatóan a következő év elején kerül sor.
Dane Basta, tartományi sport- és ifjúsági titkár: „Úgy mértük fel, hogy a teljes felszerelés értéke 80-100 ezer euró körül van. A felszerelés csúcsminőségű, Janssen-Fritsen. Nem új, lett használva, de nagyon jó állapotban van, tehát biztos sokat fog segíteni az általános iskolásainknak, hogy minél jobban elsajátítsák a gimnasztikát az iskoláikban.”

A Vajdasági Iskolasport Szövetség a kezdeményezést a szabadkai városi iskolai sport- és testnevelő tanárok szövetségével és a szabadkai SuTeam sportiskolával közösen valósította meg.

A napokban 17 vajdasági általános iskola kapott sportfelszerelést.

Az adományozott felszerelésben
szőnyegek, ugródeszkák, svéd falak,
tornapadok, svédszekrény és kézilabda kapuk is vannak.
Az iskolák szerint nagyon jól jött az adomány.
Télen főleg a tornateremben tornáznak
a diákok, és szükség van az új sportfelszerelésekre.
Két teherautónyi sportfelszerelést szállítottak ki
a vajdasági általános iskoláknak.
Lesz olyan vajdasági iskola, amely
jövő év elején kapja el a sportfelszereléseket.
Jövő év eleje 2022. januárja lesz.
A Vajdasági Iskolasport Szövetség támogatta,
hogy az adományok eljussanak
a vajdasági általános iskolákba.
A sportfelszereléseket a hollandiai
Sport és Gyermekekért Alapítvány szervezete
adományozta a vajdasági általános iskoláknak.


Jótékony célból futottak Szabadkán

Futók lepték el péntek este a szabadkai Harcosok sorakozója lakótelep parkját. A sportesemény célja elsősorban humanitárius volt, de népszerűsítették a szeptember elsejei 3. Szabadkai Félmaratont is.

Több mint százan álltak rajthoz azon a futóversenyen, amelyet a szabadkai Horizont Sportegyesület szervezett. Az eseménynek azon kívül, hogy barátkozhattak és egy jót futhattak azok, akik beneveztek humanitárius jellege is volt. Danijela Pejić gyógykezelésére gyűjtöttek a futók.
Az egyik legnépesebb szabadkai futóklub, a Trón tagjai is nagy számban vettek részt a jótékonysági megmozduláson.
Teleki György, elnök, Trón Futóklub: „Barátaink a Horizont klubból szervezik ezt, az ő elnevezésük szerint, felkészítő versenyt a félmaraton előtt. Természetesen támogatjuk ezt a rendezvényt. Ez jó ügy. Ilyen még nem volt a Harcosok sorakozója lakótelepen. Meg kell próbálni, jó hely ez. Vagyunk jó néhányan.”
A futók benevezéskor legkevesebb 200 dinárral támogathatták a szabadkai kislányt, akinek már közösségi összefogással egy házat is vásároltak.
Dubovečak Mirko, futó: „A barátaim azt mondták, hogy egy kislánynak kell segíteni. Humanitárius cél miatt jöttem el, meg azért, mert szeretem a futást. Ez most így össze van kötve. Hasznos is, jó is.”
Fürsztner Krisztián első alkalommal vesz részt futóversenyen: „Kihasználom ezt a szép napot, hogy lefussak pár kört, és emellett segítek egy szabadkai lánynak, akinek az összes bevétel megy.”
A szervezők a jótékonykodás és az egészséges életmód népszerűsítése mellett arra invitálják a sport kedvelőit, hogy nevezzenek be a szeptemberi félmaratonra.
Kristifor Bogdanić, elnök, Horizont Sportegyesület: „Ebben az esetben a szabadkai kislánynak, Danijela Peijćnek gyűjtünk, akinek már összefogással házat is sikerült vásárolni. Mi szerényen szeretnénk hozzájárulni ezzel a mai nappal. Hiszem, hogy az a kicsit, amit mi egyenként adunk, valakinek sokat jelent.”
Az eseményen győzteseket is hirdettek. A rövidebb táv legjobbja Nemanja Rajković, míg a hosszabb táv leggyorsabb futója Ikotin Gábor, aki kevesebb mint 36 perc alatt ért célba. Ők a védnökök ajándékait vehették át.

Humanitárius futás volt Szabadkán

Humanitárius futás volt péntek este Szabadkán.

Péntek június 28-a volt.
A szabadkai Harcosok sorakozója lakótelepen volt humanitárius futás.
Humanitárius szó azt jelenti, hogy jótékony.
A jótékony ember segít a másik embernek.
A jótékony futáskor a futók pénzt fizetnek be.
Legkevesebb 200 dinárt fizettek a futók a jótékony futáskor.
Több mint 200 dinárt is befizettek a futók a jótékony futáskor.
A jótékony futáskor befizetett összes pénzt 1 beteg kislánynak adják.
A beteg kislány szabadkai.
A beteg kislány neve Danijela Pejić.
Danijelának gyógyszereket kell szednie, és a gyógyszerek nagyon drágák.
A szabadkai jótékony futáskor több mint 100 futó volt.
A jótékony futáskor hívták az embereket a szabadkai félmaratonra is.
Szeptember 1-jén lesz a 3. Szabadkai Félmaraton nevű futás.
A 3. Szabadkai Félmaratonon az emberek Szabadka központjában futnak.
A szervezők azt szeretnék, hogy sok futó legyen a 3. Szabadkai Félmaratoton.


Három tó, három táv, csaknem 500 sportoló

A Ludasi-tó, a Vér-tó és a Palicsi-tó körül versenyezhettek azok, akik beneveztek a Vajdasági terepfutó- és gyaloglóversenyre, amelyet negyedik éve országos szintű versenyként is számon tartanak.

A szokatlanul erős szél sem tántorította el a résztvevőket, hogy idén is részt vegyenek a versenyen. Három pálya közül lehetett választani. A felkészültebbek és a rutinos futók a leghosszabb 40 kilométeres távot választhatták, de volt egy 30, egy 20 kilométeres táv is, amelyet futva vagy gyalogolva lehetett megtenni. Dudás Béla is rendszeres résztvevő.
„Én mindig a leghosszabb távot választom. Fiatal korom óta Hűbele Balázs módjára éltem az életemet és akkor hű akarok maradni saját elveimhez.”
A legnépesebb szabadkai futóklub tagjai is szép számban képviseltették magukat.
Teleki György, elnök, a szabadkai Trón Futóklub elnöke kiemelte: „A klub nagy része itt van. Néhányan készülnek jövő héten egy komolyabb versenyre, ők nem jöttek, de java része itt van helyben. Tehát ideális edzésnek és versenynek is. Mi versenyzünk.”
Straka Andrea a szabadkai Spartacus Hegymászó Klub elnöke elmondta, hogy a verseny célja nem csak a megmérettetés, de az is, hogy a résztvevők megismerjék és megcsodálják a környéket.
„Itt egész Szerbiából érkeztek vendégek és ez egy kitűnő alkalom arra, hogy népszerűsítsük a környékünk természeti értékeit és egyéb értékeit is, hiszen olyan vendégeket várhatunk, akik nagyon ritkán érkeznek erre északra. Külföldi vendégeink is érkeztek, ha jól láttam Romániából és Bulgáriából is.”
A résztvevők közül többen házikedvenceikkel indultak útnak. A versenyzőket a távokon hét ellenőrző pont várta, amin kötelezően hitelesíteniük kellett részvételi lapjukat. A célba érkezőket pedig egy megérdemelt, ízletes ebéd várta.

Vajdasági terepfutó és gyalogversenyt tartottak

Tegnap tartották meg a Vajdasági terepfutó és gyalogtúrát.

Tegnap március 17-e, vasárnap volt.
A Ludasi-tó, a Vér-tó és a Palicsi-tó körül
versenyezhettek azok, akik beneveztek
a Vajdasági terepfutó- és gyaloglóversenyre.
Az erős szél ellenére is legalább 500 sportoló vett részt a versenyen.
Összesen 3 pálya közül lehetett választani a sportolóknak.
A leghosszabb a 40 kilométeres táv volt,
de volt 30 kilométeres és 20 kilométeres táv is.
A pályákat futva vagy gyalogolva lehetett megtenni.
A verseny célja a testmozgás népszerűsítése,
és az, hogy a résztvevők megismerjék
és megcsodálják a környéket.
A versenyre egész Szerbiából érkeztek résztvevők.
A célba érkezőket egy megérdemelt, ízletes ebéd várta.


Természetjárók özönlötték el a Fruška gorát

Most tartják a maratont. Az eseményre több ezer túrázni vágyó érkezett a világ szinte minden pontjáról. A résztvevők összesen 19 pályán indulhattak.

Az időjárás végül kedvezett a túrázni vágyóknak, így már a kora reggeli órákban tömegesen érkeztek a maratonra. Fangjie Ye, Kína: „A facebookon keresztül értesültem az eseményről a természettudományi kar hallgatóitól. Nagyon kedvesek és meghívtak ide. Most, hogy itt vagyok látom mennyi ember van itt és nagyon barátságos a hangulat. Sétálhatok itt a barátaimmal. Nagyon jó élmény ez itt számomra Szerbiában.”

Andres Soriano, Spanyolország:„- Nagyon jó, tavaly is részt vettem a maratonon. Egyetemistaként voltam itt Újvidéken és úgy döntöttem idén csak a maraton miatt visszajövök. Szuper itt a hangulat.
- Melyik pályán indulsz?
- A 10 kilométeresen.”
A résztvevők öt verseny és 14 rekreatív pályán indulhattak. Pletkosić Paja, Bajsa: „Lényegében minden a fejben dől el. Tehát nem annyira lábakban történik meg a teljesítmény, hanem inkább a fejben dől el. Ez egy jó lelki próba mindenki számára.”
A legrövidebb ösvény alig haladja meg a 4 kilométert, a leghosszabb úton azonban közel 135 kilométert tesznek meg a résztvevők. Nenad Sudarov, versenyigazgató: „Bizonyítottan a legrégebbi ilyen jellegű rendezvény Európában. Már csak az a tény, hogy Szerbiában valami fennmaradt 42 éven át és nem szűnt meg, nem vesztek össze azok az emberek, akik a kezdetektől részt vettek a szervezésében, nagy értéket ad ennek a rendezvénynek. Olyan eseménnyé nőtte ki magát, amely fontos Újvidék számára, illetve úgymond egy vajdasági, szerbiai márkanév lett.”
A nemzetközi esemény elsődleges célja, hogy sportolásra buzdítsa az embereket. A maratont Zdravko Jelušić, az Újvidéki VKT elnöke nyitotta meg: „Az a tény, hogy jelenleg több, mint 17 európai országból vannak itt emberek azt jelenti, hogy 42 év után a maraton egy jelentős eseménnyé nőtte ki magát a hegyet kedvelők, illetve a hegyekben időt tölteni szerető emberek körében.”
A szervezők felhívták a túrázók figyelmét arra, hogy a maraton ideje alatt ne szemeteljenek a természetben. Az útvonalakat szemétgyűjtő zsákokkal látták el, illetve a szelektív hulladékgyűjtést is népszerűsítették. A maraton hivatalosan vasárnap este 8 órakor zárul.

Elkezdődött a Fruška gorai maraton

Május 4-én, tegnap kezdődött a Fruška gorai maraton Újvidéken.
Május 5-én, ma este 8 órakor fejeződik a Fruška gorai maraton Újvidéken.

Fruška gora egy hegység Újvidéken.
A Fruška gorai maratonon az emberek futnak és sétálnak.
A Fruška gorai maratont 42. alkalommal szervezték meg.
A Fruška gorai maratonra 17 országból jöttek emberek.
A Fruška gorai maratonra több 1000 ember jött.
A Fruška gorai maratonra például Kínából és Spanyolországból is jöttek emberek.
Május 4-én, szombaton jó idő volt a túrázóknak a Fruška gorai maratonon.
Túrázó az az ember, aki szeret sétálni a hegyekben és a természetben.
A túrázók 19 különböző úton mehetnek a Fruška gorai maratonon.
A legrövidebb út 4 kilométer a Fruška gorai maratonon.
A leghosszabb út 135 kilométer a Fruška gorai maratonon.
A Fruška gorai maratont azért szervezik, hogy az emberek többet mozogjanak.
A Fruška gorai maratont azért szervezik, hogy az emberek barátkozzanak egymással.
A túrázóknak nem szabad szemetelniük a Fruška gorai maratonon.
A szemetelés rossz dolog.
A szemetet a szemetesbe kell dobni.


Hat nemzet erős emberei versenyeznek szombaton Szabadkán

Öt látványos versenyszámban méri össze erejét 12 erős ember Szabadkán október 8-án, szombaton a Hat Nemzet Erős Embereinek Versenyén.

A megmérettetés főszervezője és egyik bírája Fekete László erősportoló. Magyarország színeiben fia, Miklós is részt vesz a versenyen, Szerbiát pedig két szabadkai versenyző fogja képviselni a helyi Kisstadionban.

Hat ország: Románia, Szlovákia, Csehország, Lengyelország, Magyarország és Szerbia két-két versenyzője méri össze erejét a közelgő, nem mindennapi szabadkai versenyen.
Dér Henrik szervező: „A Stadion Közvállalat objektumában, a korcsolyapályán, a Kisstadionban lesz megtartva ez a verseny, szombaton október 8-án 15 órától 18 óráig. Minden el lesz rendezve, és még kihangsúlyoznám, hogy a belépés díjtalan.”
A verseny főszervezője és egyik bírája Fekete László elmondta, régi álma, hogy Szabadkán szervezzen egy ilyen versenyt. Kiemelte, egész életében azért harcolt, hogy a sportban meglegyen az esélyegyenlőség, és a sportolók ne használjanak teljesítménynövelő szereket.
„Szóval nagyon haragudtam, és tényleg én így versenyeztem világéletemben, hogy állandóan olyan emberekkel álltam szemben, akik teljesítménynövelő szereket szedtek, én meg falusias nyelven odamentem sonka-vöröshagymával, és helyt kellett állnom. Most itt, ezen a szabadkai versenyen szombaton, ide tényleg olyan emberek jönnek, akik tiszták és eszméletlen erővel rendelkeznek. Bátran ki merem mondani, hogy nagyobb az erejük, mint a másik oldalnak, és felteszem magamnak a kérdést, akkor minek.”
A szombati versenyen Magyarország színeiben fellép Fekete László fia, Miklós is, aki maga is világbajnok. Szerbiát pedig két szabadkai versenyző képviseli.
Kern Imre, alpolgármester, Szabadka: „Mindannyiunk számára egy nagyon érdekes, és nagyon jó szombat délutáni program lesz, és ha minden igaz, az időjárás is megjavul és jó időjárási körülmények között tudjuk lebonyolítani ezt a versenyt. Hívok mindenkit, szabadkaiakat, külvárosiakat, illetve más települések polgárait, hogy jöjjenek, és nézzék meg ezt az egyedülálló versenyt, hiszen nagyon ritkán van alkalmunk ilyen európai szintű versenyt látni ebben a kategóriában.”
A versenyzők öt kategóriában mérik össze erejüket, köztük lesz kőgolyók rakása, gumiköpeny-forgatás, súlyok lépcsőn cipelése és kamionhúzás. A nem mindennapi rendezvényre díjtalan a belépés.
A viadal fő szervezője Fekete László erősportoló és a szabadkai szervező Dér Henrik volt a Közügyek vendége. Elmondásuk szerint szombaton egy izgalmas, látványos eseményre látogathatnak ki az érdeklődők a szabadkai kisstadionba.

Hat Nemzet Erős Embereinek Versenye lesz Szabadkán

Szombaton szervezik meg a Hat Nemzet Erős Embereinek Versenyét Szabadkán.

Szombat október 8-a lesz.
Az eseményen 12 erős ember fog egymással versenyezni.
A verseny főszervezője és egyik bírója
Fekete László, magyarországi erősportoló lesz.
Fekete László fia, Miklós is részt vesz
a szombati versenyen Szabadkán.
Szerbiát 2 szabadkai erősportoló képviseli
a szombati versenyen.
A Hat Nemzet Erős Embereinek Versenyét
a szabadkai korcsolyapályán,
a Kisstadionban szervezik meg.
A programok szombaton délután 3 órától
este 6 óráig tartanak.
A verseny programjaira a belépés ingyenes lesz.
A versenyre 6 országból, vagyis
Romániából, Szlovákiából, Csehországból,
Lengyelországból, Magyarországról
és Szerbiából érkeznek erős emberek.
Fekete László elmondta,
nagyon örül, hogy Szabadkán tudják megszervezni
a versenyt és tudja, hogy nagyon erős emberek
érkeznek majd a városba.
Minden látogatót szeretettel várnak a szervezők
a szombati látványos és izgalmas programokra
a szabadkai kisstadionba.


Ötödször is TSC focitábor Topolyán

A barátkozás, a jó szórakozás és a gyerekek képességeinek fejlesztése az elsődleges célja a TSC focitáborának. Az ötödik alkalommal megszervezett táborba idén 124 gyerek jelentkezett.

A focista palánták több csoportra osztva, öt napon keresztül vehetnek részt az edzéseken, ahol a TSC legjobb edzőitől tanulhatnak új fortélyokat.
A tábor a gyerekek bevonulásával kezdődött a topolyai Labdarúgó Akadémián, majd egy játékos megnyitó után megkezdődhettek a foglalkozások. Több fiatal már az előző években annyira megszerette a tábort, hogy évről évre visszatérnek.
Jócsák Balázs: „Ez a tábor eleve jól kapcsolódik hozzám, és illik is mert nagyon jó. Amúgy akármikor el tudunk ide jönni, edzésekre vagy akár meccsekre is. Szeretek itt lenni, mert szeretem ugye a focit is.”
A gyerekek a legkülönfélébb feladatokon keresztül fejleszthetik a technikai tudásukat, valamint a koordinációjukat is, ezen kívül pedig a legfontosabb, hogy az edzéseken kiteljesedhetnek azáltal, amit igazán szeretnek. A tábor külföldön is nagy népszerűségnek örvend, többen érkeztek Magyarországról és Boszniából is.
Kalmár Anna: „Igazából nem tudom, miért szeretem a focit. Még régen egyszer valahogy jött, azóta szeretem. Azért akartam eljönni ide, mert soha nem voltam és szeretnék focizni és nyáron is akarok sokat focizni.”
A táborba a 2012 - 2016-os korosztály jelentkezhetett. A gyerekek színvonalas oktatását a Labdarúgó Akadémia profi edzői biztosították.
Drašković Boris, alközponti koordinátor, TSC: „A tábor elsődleges célja az a szórakozás, de nyilván a mi edzőink belecsempésznek rengeteg olyan dolgot, hogy a gyerekek játszva, illetve szórakozva fognak nagyon sok mindent megtanulni. A tábor alapverően úgy működik, hogy több blokkunk van egy edzésen belül és a gyerekek különféle feladatokkal foglalkoznak, ahol játszva tanulnak focizni.”
Drašković Boris szerint a TSC profi csapatának kimagasló teljesítménye is hozzájárul a tábor népszerűségéhez. A résztvevő gyerekek, kulacsot mezt és sapkát is kaptak a csapat logójával, amit az öt napos tábor után haza is vihetnek.

TSC focitábor Topolyán

Idén 5. alkalommal szervezték meg a TSC focitábort Topolyán.

A focitábor célja a barátkozás, a jó szórakozás
és a gyerekek képességeinek fejlesztése.
A focitáborba idén 124 gyerek jelentkezett.
A gyerekek több csoportra osztva,
5 napon keresztül vehetnek részt az edzéseken.
A résztvevők a TSC legjobb edzőitől tanulhatnak.
A TSC a topolyai focicsapat.
A tábor tegnap a gyerekek bevonulásával kezdődött
a topolyai Labdarúgó Akadémián.
Tegnap július 15-e, hétfő volt.
A játékos megnyitó után megkezdődhettek a foglalkozások.
Több fiatal már az előző években annyira megszerette a tábort,
hogy évről évre visszatérnek.
A táborba többen is érkeztek Magyarországról és Boszniából is.
A résztvevő gyerekek kulacsot, mezt és sapkát is kaptak.


Ha öregfiúk és jégkorong, akkor Winter Classic Szabadka

A hétvégén 17. alkalommal tartják meg a Winter Classic Szabadka elnevezésű öregfiúk nemzetközi jégkorongtornát a szabadkai műjégpályán.

A háromnapos sporteseményen 15 csapat méri össze tudását. Igaz a résztvevők hangsúlyozták, hogy számukra a barátkozás sokkal fontosabb, mint az eredmény.
Szombat reggel a lelátók még üresek voltak, de a jégen már nagyban zajlott a küzdelem. A 17. Winter Classic öregfiúk jégkorongtorna második napjának első mérkőzésén a magyarországi HC Kiskőrös és a több ország játékosait felsorakoztató The North Hockey csapata csapott össze. A mérkőzést a Kiskőrös együttese nyerte 8:4-re, de kiemelték, hogy számukra a barátkozás sokkal fontosabb.
Szekeres Károly, HC Kiskőrös, Magyarország: „Egy nagyon jó csapatot raktunk össze. Eddig három mérkőzésből három győzelmünk van, és ha holnap megnyernénk az utolsó mérkőzést, akkor akár benne van a győzelem is. De mi nem ezért jövünk ide. A győzelmet nem osztják, hanem a felsőbb kategóriában. Azt gondolom, hogy mi a részvételért a barátkozásért vagyunk itt. Olyan emberekkel találkozom itt, mint akikkel 10 évvel korábban. Egy déja-vu érzés. Én szeretem ezt.”
A nap második mérkőzésén a Jesenice együttese lépett pályára. A szlovén csapatban olyan játékosok is vannak, akik még a nagy Jugoszlávia idejében bajnoki mérkőzéseket is játszottak ezen a pályán. Közéjük tartozik Matjaž Kopitar, a szlovén jégkorong-válogatott szövetségi kapitánya is.
Matjaž Kopitar, Jesenice, Szlovénia: „Egykoron itt pontokért játszottunk, még a régi ország idejében. Minden évben visszatérünk. Jól érezzük magunkat itt ebben a három napban. Kicsit játszunk, kicsit barátkozunk. Találkozunk olyan barátokkal mint Csaba és a csapattársai. Kellemesen érezzük magunkat.”
Az idén is nagy érdeklődés övezte a tornát, mivel a 15 helyre 20 csapat jelentkezett - árulta el Sándor Zsolt, a torna egyik szervezője: „Hat országból érkeztek a csapatok az idén, habár van két vegyes csapat, ahol számos nemzet képviselteti magát. Ők a North Hockey, ahol vannak kanadai, amerikai, francia, osztrák és szlovén játékosok is.”
A torna pénteken kezdődött, de egész hétvégén tart. Szombaton reggel 9 és 21 óra között folyamatosan zajlanak a mérkőzések, míg vasárnap már reggel 8 órakor kezdődik az első összecsapás, a torna pedig 15 órakor a díjátadóval zárul. Aki kedvet kap egy kis szurkoláshoz, vagy csak jó jégkorongot szeretne látni, az látogasson ki a szabadkai műjégpályára. A belépés ingyenes.

Winter Classic Szabadkán

A hétvégén 17. alkalommal tartják meg a Winter Classic Szabadka elnevezésű jégkorongtornát.

Az öregfiúk nemzetközi jégkorongtornáját
szervezik a hétvégén a szabadkai műjégpályán.
A jégkorongtornán összesen 15 csapat vesz részt.
Szlovéniából, Szlovákiából, Csehországból,
Magyarországról és Kanadából is
érkeztek csapatok a szabadkai műjégpályára.
A torna péntektől vasárnapig tart.
Péntek január 27-e, tegnap volt.
Vasárnap január 29-e, holnap lesz.
A közönség egykori profi játékosokat láthat
a szabadkai műjégpályán.
A jégkorongtorna pénteken kezdődött.
Ma reggel 9 órától este 9 óráig folyamatosan
mérkőzéseket láthat a szabadkai közönség.
Ma január 28-a, szombat van.
Vasárnap reggel 8 órakor kezdődik az első mérkőzés
és délután 3 órakor fejeződik a torna.
Aki kedvet kap 1 jó kis programhoz
és jégkorongozást szeretne látni,
az látogasson ki a szabadkai műjégpályára.
A belépés ingyenes az egész hétvégén.


40. Futó– és Úszófesztivál Magyarkanizsán

Az úszásra 200-an, a futásra közel 400-an neveztek be.

Az idén negyvenedik alkalommal adott otthont Magyarkanizsa a nagy múltra visszatekintő Futó– és Úszófesztiválnak.
A sport jegyében telt a szombat Magyarkanizsán. Több korosztályban és kategóriában indulhattak a versenyzők - úszásnál 200 és 570 méteres, illetve 3 kilométeres szakaszt úszhattak le. Buják Nikoletta, Németország: „3 kilométert úsztam, és jó volt a víz, nem hideg és nem is túl meleg, megfelelt és élveztem, jó volt, tetszett.”
A futásnál 900, 1400 és 2600 méteres, valamint 4,3 és 10 kilométeres távon nevezhettek be az érdekeltek. Gellért József és Gellért Józsefné Éva, Budapest, Magyarország: „Kitűnő volt a szervezés, négy kilométeren indultunk, ugyanis a mi korunknak ez már bőven elég, nagyon jó volt a szervezés, a frissítő állomások, és a lelkes lakosságnak köszönjük szépen.”
Az aquatlon, azaz az XL megmérettetésben több mint 50 sportoló vett részt. Mészáros Kornél, elnök, Partizan Atlétika Klub: „Nagy, sikeres rendezvényre sikerült ez a jubileumi negyvenedik, kétszáz feletti úszónk volt, és megközelítőleg 400 a kis távon a futókkal, sőt, az óvodások olyan sokan voltak, mint még soha.”
A fesztivál a sportversenyek lebonyolítását követően nem ért véget, este koncerttel várták a versenyzőket és a kilátogatókat.

Fútó- és Úszófesztivált tartottak Magyarkanizsán

Tegnap tartották meg a Futó- és Úszófesztivált Magyarkanizsán.

Tegnap augusztus 13-a, szombat volt.
Idén 40. alkalommal szervezték meg
a Futó- és Úszófesztivált Magyarkanizsán.
Az úszóversenyen 200-an vettek részt.
A futóversenyen 400-an vettek részt.
A versenyekre több korosztályból
különböző távokra jelentkezhettek a résztvevők.
A Futó- és Úszófesztiválra külföldről is
érkeztek látogatók.
A sportesemények után este koncerttel
folytatódott a fesztivál
a versenyzők és a kilátogatók számára.


Birkózás: Világbajnok a zentai Nemes Máté és a magyarkanizsai Nagy Szebasztián is

A két vajdasági sportoló sikere által Szerbia már négy aranyérmet szerzet a vb-n

A magyarkanizsai Nagy Szebasztián aranyérmet szerzett a belgrádi birkózó-világbajnokságon. A Szerbia színeiben versenyző sportoló a grúz Leri Abuladzét győzte le a döntőben. A vajdasági birkózó 3:1-es végeredménnyel a 63 kilogrammos súlycsoportban ért el első helyezést. „Nem minden jutott még el a kis fejembe. Hogy mi is történt. Azt tudom, hogy legyőztem a döntőben az Abuladzet, de nekem ebben a pillanatban most olyan érzésem van, mint februárban Bulgáriában, de ahogy látom a szurkolókat, az edzőimet, kezd leesni, hogy világbajnok vagyok” - mondta Nagy Szabasztián.
Nemes Máté is világbajnoki címet szerzett Belgrádban. A zentai birkózó nagy csatában 4:0-ás hátrányból fordítva 5:4-re nyert a 67 kilogrammosok versenyében. Ellenfele a világbajnoki címvédő és olimpiai bajnok iráni Mohamedrezu volt. Nemes Máté az Európa-bajnoki arany után ezúttal a vb-elsőséget is megszerezte. Az övé volt Szerbia negyedik aranya a belgrádi tornán.
„Az az igazság, azt a négy pontot is én adtam neki, vagyis kettőt biztos, aztán az intés kettő az kérdéses, de megadták. 4:0, tudtam, hogy nagyon nehéz lesz, de a második menetben, amikor ő próbálkozott, kihasználtam és ott mentálisan annyival erősebb lettem, hogy tudtam, hogy meglesz a meccs. Még parter helyzet előtt volt egy olyan helyzet, hogy megfogtam, ahogy csípőt vagy valamilyen fogást próbált dobni. Gondolkoztam, hogy challenge-et kérjek, de éreztem, hogy pszichikailag össze van törve és meg fogom tudni pörgetni. Így is lett. nagyon örülök, hogy hazai közönség előtt, nem is csak, hogy hazai közönség előtt, hanem a feleségem, a lányom és a kisfiam előtt tudtam világbajnok lenni.”
Vasárnap Zurab Datunashvili védte meg címét a 87 kilogrammos súlycsoportban, Ali Arsalan pedig a 72 kilogrammosok között állhatott fel a dobogó legfelső fokára.

Belgrádban tartják a birkózó-világbajnokságot.

Belgrád Szerbia fővárosa.
A birkózó-világbajnokságon aranyérmet szerzett
tegnap a zentai Nemes Máté
és a magyarkanizsai Nagy Szebasztián is.
Tegnap szeptember 12-e, hétfő volt.
Ez azt jelenti, hogy a 2 vajdasági fiú
világbajnok birkózóvá vált.
Nagy Szebasztián a grúz származású
Leri Abuladzét győzte le a döntőben.
Nagy Szebasztián elmondta,
még alig tudja felfogni,
hogy világbajnok birkózó lett.
Nemes Máté is világbajnok birkózó lett.
A zentai birkózó nagy csatában
5:4-re nyert az iráni származású
Mohamedrezu Ellen.
A birkózó világbajnokság
szeptember 18-án fejeződik be Belgrádban.
Szeptember 18-a vasárnap lesz.


A középfutamokkal folytatódott a 14. Nemzeti Vágta

A Hősök terén megrendezett versenyen a második napon is több vajdasági lovas és ló lépett pályára. Szabó Nikolett Szabadka színeiben és a vajdasági Nagy Arnold Heves képviseletében pedig a délutáni döntőbe is bejutott.

Abony, Farkaslaka, Kerekegyháza, Heves és Szabadka jutott be a 14. Nemzeti Vágta döntőjébe. Szabó Nikolett Pipacs nevű lován, Szabadka színeiben elsőként futott be a célba a vasárnap délelőtti középdöntőben is.
Szabó Nikolett, Szabadka lovasa, Nemzeti Vágta:„- Egy fantasztikus lovat lovagoltam, Pipacsot idén lovagolom először, és egy szív-lélek kanca, az biztos.
- És egyébként milyen volt? Tegnap is hátrányból indultál, és ma is később tudtál csak előzni.
- Igen, a startnál nagyon problémás a ló, nagyon el akar indulni, nagyon szeretne menni, tudja, hogy hol van, akar versenyezni, de fel tudta hozni idáig, a döntőben egy kicsit jobban kell majd startolni, mert az egy erős mezőny lesz.”
Nagy Arnoldot mindenki ismeri, és nem csak Vajdaságban, hanem az egész Kárpát-medencében. Kétszer volt harmadik a budapesti Nemzeti Vágtán, kétszer pedig el is vitte a fődíjat Temerinnek. Ő volt az első versenyző, akinek először sikerült a címvédés a Hősök terén, kétszer egymás után nyerte meg a versenyt Fantázia lovával.
Nagy Arnold, Heves lovasa, Nemzeti Vágta: „Nincs most akkora stressz, mert eddig mindig jöttek oda hozzám az emberek, hogy na meglesz, meglesz? Reméljük, hogy meglesz a harmadik, és ez engem nagyon terhelt. És így most idén nincs akkora terhelés, és én sem fogtam fel úgy, hogy ezt most nagyon muszáj, hanem jöttem egyet lovagolni, egyet szórakozni. És hál' Istennek a tegnapi futamot sikerült majdnem pályarekordban megnyernem, most a középfutamot pedig pályarekordban nyertem, én vagyok az első, aki a legjobb időt futotta.”

Hatalmas küzdelemben maradt alul Rostás Zsolt és London abban a középfutamban, amelyet végül Szabadka lovasa nyert meg. Rostás Zsolt Adorján színeiben másodikként futott a célba, Bálint Denis Tiszaladány színeiben pedig szintén ebben a középfutamban negyedik lett. Bácsfeketehegy színeiben Cékus Noémi és Gulyás Szabolcs Királyhalom képviseletében egyaránt harmadik lett a középfutamában.
A Kishuszár vágtában Erdei Anna Dorka Kishegyes színeiben Bohóc nevű lovával továbbjutott a 15 órakor kezdődő döntőbe.

Szabadka lovasa nyert a Nemzeti Vágtán

Szabadka lovasa, Szabó Nikolett nyerte meg tegnap a 14. Nemzeti Vágtát.

Pipacs nevű lovával nyerte meg
a versenyt Szabó Nikolett a 14.Nemzeti Vágtán.
Tegnap október 3-a, vasárnap volt.
A Nemzeti Vágta 1 híres lóverseny.
A Nemzeti Vágtát minden évben
Budapesten, a Hősök terén szervezik meg.
A Nemzeti Vágta tegnapi döntőjén
a második helyezést Nagy Arnold,
Fantázia nevű lovával nyerte.
Nagy Arnold is vajdasági származású lovas.
A harmadik helyezést a magyarországi
Tamás Csaba nyerte, Villámlás nevű lovával.
A 14. Nemzeti Vágta ünnepélyes díjátadóján
Szabó Nikolett átvehette
a 2021 leggyorsabb lovasa díját
és más jutalmakat is.
A szabadkai Szabó Nikolett elmondta,
hogy nagyon örül az első helyezésnek,
és annak, hogy ilyen fantasztikus lova van.


Nemzetközi evezősversenyt tartanak Palicson

Ezen a hétvégén tartják Palicson az 59. Vajdasági Nemzetközi Nyílt Evezősversenyt. Az idei megmérettetésre 13 szerbiai, három magyar és egy észak-macedón klub nevezett be.

Korhecz Boglárka és Bugár Vivien még csak egy éve evez a Palicsi Evezős Klub színeiben, ennek ellenére már több versenyen részt vettek, sőt érmeket is szereztek.
Korhecz Boglárka: „Voltam dublóban, ott második lettem, szkiffben pedig harmadik voltam, és voltam négyes versenyen, ott pedig elsők lettünk.”
Bugár Vivien: „Már nagyon izgatottan várom a futamomat, hogy meglássam, sikerül-e a kategóriámban, vagyis a jövőbeli kategóriámban sikeresnek lennem.”

Magyarországról idén a járvány miatt kevesebb klub vesz részt a palicsi evezősversenyen, mint a korábbi években. Szolnokról három, Budapestről pedig két csapat érkezett.
Molnár Dezső, a  Magyar Evezős Szövetség szövetségi kapitánya: „Ezek a csapatok mind a magyar válogatott megbecsült tagjai, ők már bizonyítottak nemzetközi versenyeken, és szeretnék, ha itt a jövőben is öregbítenék mind Szolnok, illetve a magyar evezésnek a nívóját.”
A palicsi megmérettetésen részt vesz Szabó Márton, a szolnoki Tisza Evezős Egylet evezőse is, akit a Magyar Evezős Szövetség a tavalyi év legjobb férfi evezősének választott meg.
„Ide, a palicsi versenyre igazából már évek óta járunk, és nagyon-nagyon jó verseny, nagyon jó a közeg, jó a társaság, és a versenyek is nagyon jók szoktak lenni. Az idei évünk nem sikerült annyira jól, ennek az első fele, hiszen az olimpiai kvalifikáció, vagy pótkvalifikáció nem igazán sikerült, de igyekezni fogunk minden elkövetkező versenyen nyerni és minél jobb eredményeket hazavinni.”
Nem véletlenül vált a Palicsi-tó nagy nemzetközi és országos versenyek helyszínévé, hiszen a Palicsi Evezős Klub százéves múltra tekint vissza. Versenyzői idén is több kategóriában részt vesznek a kétnapos versenyen.
Szabó András, a Palicsi Evezős Klub elnöke: „Mi általában elégedettek voltunk abban a középkategóriában, de a mostani helyzet miatt, és az edzőcsere miatt bízunk benne, hogy egy kicsit feljebb fogunk kerülni, tehát ott leszünk az első hat-hét klub között.”
Az 59. Vajdasági Nemzetközi Nyílt Evezősversenyt a Vajdasági Evezős Szövetség szervezésében tartják meg. Idén 13 szerbiai, három magyar és egy észak-macedón klub nevezett be.

Nemzetközi evezősversenyt tartanak ezen a hétvégén Palicson.

Hétvége szombat és vasárnap.
Ma július 4-e, vasárnap van.
Ezen a hétvégén az 59. Vajdasági Nemzetközi
Nyílt Evezősversenyt tartják Palicson.
Idén 13 szerbiai klub, 3 magyar klub
és 1 észak-macedón klub jelentkezett a versenyre.
Idén 2021 van.
Magyarországról a járvány miatt idén kevesebb
klub vesz részt az evezősversenyen.
Szolnokról 3 csapat, Budapestről pedig
2 csapat érkezett Palicsra.
Az evezősversenyt nem véletlenül tartják meg
minden évben a Palicsi-tavon.
A Palicsi Evezős Klub már 100 éve működik,
és sok evezős járt már itt.
A szervezők és a csapatok is eddig
minden évben elégedettek voltak az evezősversennyel.


Több mint másfél ezren futottak a történelmen át

Idén 5. alkalommal rendezték meg a Szabadkai Félmaratont. A leghosszabb, a félmaratoni verseny győztese az apatini Đuro Borbelj lett. A hölgyek között pedig a szabadkai származású Nora Trklja bizonyult a legjobbnak.

A Szabadkai Félmaratont a városnapi rendezvények részeként jubileumi 5. alkalommal szervezték meg.
Az eseményt a belgrádi után Szerbia legrangosabb futóversenyeként tartják számon. Idén nagyjából másfél ezren álltak rajthoz. A futók felkészültségi szintjüktől függően 5, 10 és 21 kilométeren át futhattak Szabadka patinás épületei között. Az esemény most is a legkisebbek futamával kezdődött, akik több korosztályban mérhették össze gyorsaságukat. Csaknem hétszáz gyermek futott az Active Kids Future Run keretében. A felnőtt futók pedig három táv közül választhattak. A leghosszabb táv a félmaratoni volt, amelynek győztese ezúttal az apatini Đuro Borbelj lett.
Đuro Borbelj, győztes, 5. Szabadkai Félmaraton: „Első alkalommal vagyok Szabadkán. Valóban érdekes pálya és verseny. Végig élveztem a futást, igaz, hogy a nap nehézségeket okozott, de mi futók minden körülmények között edzünk, készülünk, ezért nem volt gond.”
Nagy Gellért Béla neve is felmerült a lehetséges győztesek között. Nem sokon múlt, hogy ő szakítsa át a célszalagot. Eredetileg a tíz kilométeres távra edzett, arra szeretett volna nevezni, mivel azonban lemaradt így a leghosszabb táv mellett döntött. Számos futóversenyen állhatott már fel a dobogó legfelsőbb fokára.
Az indulók között ott volt Pásztor István, a Vajdasági Magyar Szövetség elnöke is, aki az 5 kilométeres távon indult, és elmondása szerint fontos aktívnak maradni, sportolni. Rendszeresen és szívesen vesz részt az eseményen. Ezáltal nem csak az egészséges életmódot hirdeti, de a várost és annak értékeit is népszerűsíti.
Pásztor István, elnök, VMSZ: „Azért vagyok állandó résztvevője ennek a rendezvénynek, mert ez Szabadka egyik emblematikus rendezvényévé vált. Sokan dolgoztak azért, hogy ez létre tudjon jönni, és azt gondolom, hogy egy olyan vonzerőt jelent Szabadka számára, ami gazdagítja a városunkat.”
Stevan Bakić Szabadka polgármestere nyitotta meg az eseményt. Beszédében kiemelte, hogy 13 országból érkeztek résztvevők, és a város számára ez egy fontos sportesemény, amely a belgrádi után a második legtömegesebb utcai futóverseny.
„Remélem, hogy az elkövetkező években még tömegesebbé válik, és hogy az egyik legnépesebb rendezvény lesz, amely népszerűsíti majd Szabadkát.”
A szervező Szabadkai Horizont Sportegyesület célja, hogy az eseményt minden évben magasabb szintre emelje, a résztvevők elégedetten hagyják el a várost és máskor is visszatérjenek.
Kristifor Bogdanić, szervező, 5. Szabadkai Félmaraton: „Sokkal többen jöttek szombaton felvenni a rajtcsomagjukat, mint a korábbi években. Ez azt jelenti, hogy itt vannak, Szabadkán töltötték a hétvégét. Ráhangolódtunk, felkészültünk.”
Az esemény, mint minden évben, idén is Szabadka városnapi rendezvényeinek keretében került megszervezésre, amely célja az egészséges életmód népszerűsítésén túl a város értékeinek bemutatása.

Több mint 1000 futó vett részt a Szabadkai Félmaratonon

Tegnap délelőtt több mint 1000 futó vett részt a Szabadkai Félmaratonon.

Tegnap augusztus 28-a, vasárnap volt.
Idén 5. alkalommal szervezték meg
a Szabadkai Félmaratont.
A belgrádi futóverseny után
Szerbia második legnépszerűbb futóversenye
a Szabadkai Félmaraton.
Idén több mint ezer futó vett részt a félmaratonon.
A versenyzők 3 táv közül választhattak.
A versenyzők futhattak 5 kilométeres távon,
10 kilométeres távon
és 21 kilométeres távon is.
A 21 kilométeres táv férfi győztese az apatini
Đuro Borbelj lett.
A 21 kilométeres táv női győztese
a szabadkai Nora Trklja lett.
Vasárnap délelőtt a futás a gyerekek
versenyével kezdődött reggel 8 órakor.
Közel 700 gyermek vett részt és futott
a Szabadkai Félmaratonon.
Az esemény célja, hogy népszerűsítse
az egészséges életmódot a gyerekek
és a felnőttek számára is.
Az esemény célja, hogy bemutassa
Szabadka híres és gyönyörű épületeit.


Átadták az adorjáni labdarúgó-stadiont

A stadion megépítését a Magyar Kormány és Magyarkanizsa Község finanszírozta.

Az adorjáni Tisza új labdarúgó stadionját Borsos Csaba klubelnök, Zsemberi János a topolyai TSC elnöke és Fejsztámer Róbert, Magyarkanizsa község polgármesterének közös szalagátvágásával nyitották meg. A sportlétesítményt pedig Barát Gábor atya szentelte fel.
Borsos Csaba, elnök, FK Tisza, Adorján: „Két évvel ezelőtt kezdődött az objektum építése. 600 ülőhelyet tudunk biztosítani a nézők számára. Ami pedig a finanszírozást illeti, azt pedig a Magyar Kormány sporttámogatási programjából van a 75 százaléka, míg 25 százalékot Magyarkanizsa község finanszírozta.”
Az adorjáni Tisza csapata is a TSC egyik alközpontja és egy komoly rendszer fogaskerekét képezi - mondta Zsemberi János a topolyai klub elnöke. „Sok alközpontunk van. Temerintől kezdve most már Szenttamáson, Adán keresztül, amely fantasztikusan szépen dolgozik, de ott van Péterréve, Becse és van Szabadkán is alközpontunk és Kishegyesen is. Ez az egész egy nagy család, aminek a Tisza is a része.”
A lelátón Pásztor István is ott volt. A Vajdasági Magyar Szövetség elnöke reméli, hogy a fejlesztések sora más sportágakra is kiterjedhet a közeljövőben. „Ha minden rendben lesz az elkövetkezőkben, akkor egyéb más sportágak vonatkozásában is ilyen ambícióink vannak. Szerintem a gyerekeink tehetségesek, megvan a szakértői gárda, megtudjuk csinálni hozzá azt a szervezési struktúrát, ami működtetni tudja ezeket a rendszereket. Szívósan kell dolgozni, de azt gondolom, hogy megvannak ehhez az emberek is.”
A stadionavató mérkőzést egyébként a topolyai csapat nyerte, a TSC 6:0-ra verte a házigazda Tiszát, amely jelenleg a szerb harmadosztályban versenyez Tomislav Sivić irányításával.

Átadták az adorjáni labdarúgó-stadiont

Ünnepélyesen is átadták az adorjáni labdarúgó-stadiont.

Adorján 1 falu Magyarkanizsa községben.
A stadiont 2019-ben kezdték építeni.
A stadion megépítését a Magyar Kormány
és Magyarkanizsa Község támogatta.
A stadiont Barát Gábor atya szentelte fel
az ünnepélyes átadáson.
A stadionban 600 ülőhely van a nézők számára.
A stadion átadásán stadionavató mérkőzést is szerveztek.
A topolyai TSC csapata játszott az adorjáni Tisza focicsapattal.
A mérkőzést a TSC nyerte meg 6:0-ra.


Királyhalom lovasa nyerte a Vajdasági Vágtát

Gulyás Szabolcs, Királyhalom lovasa lett az első a Vajdasági Vágtán, így ő már biztosan ott lesz október elején a Nemzeti Vágtán, a budapesti Hősök terén.

A két előfutam után a döntőben három kishuszár állt rajthoz. Erdei Anna Dorka Kishegyes képviseletében, Fehér Kristóf Adorján színeiben, Vujevity Stella pedig Doroszlóért lovagolt. A döntő futamban Erdei Anna Dorka és Bohóc nevű lova futott be elsőként. Második lett Adorján, harmadik Doroszló.
Erdei Anna Dorka: „Nagyon jól érzem magam, élveztem a verseny minden egyes pillanatát, nagyon jó érzés most itt állni. Eléggé erős mezőny volt az idei, főleg a kishuszárok között, meg persze a nagyok között is. Elég megtisztelő, hogy itt állhatok most és köszönöm az összes szurkolónak.”
A felnőttek versenyében négy előfutamot rendeztek. A döntőbe jutottak közül egy sérülés miatt csak hárman álltak rajthoz - Cékus Noémi Bácsfeketehegy képviseletében, Rostás Zsolt Adorján, Gulyás Szabolcs pedig Királyhalom színeiben. Erős döntőt várt a közönség, és szoros is volt a verseny. Végül Gulyás Szabolcs ért be leggyorsabban a célba Déva Szándék nevű lován.
„Nagyon szoros volt a döntő, de úgy voltam vele, hogy engedem őket, had menjenek, én meg tartom velük a tempót és amikor lehetőségem lesz, akkor megpróbálok támadni, és úgy döntöttem itt a kanyarban, hogy megpróbálok közelebb menni hozzájuk, nehogy véletlen megszökjenek, és hála Istennek, ez is sikerült, de ezeket a szalmabálákat nagyon nézegette a lovam. Ahogy befordultam a célegyenesbe a startzónánál, azokat a szalagokat és akkor stopolgatott nekem a ló picikét, tartott visszafelé, mondom, hát ezt a picit bírd még ki, menjünk keresztül rajta, de hála Istennek sikerült.”
A Vajdasági Vágta a Nemzeti Vágta előfutama. A budapesti eseményt október elseje és harmadika között rendezik majd meg a Hősök terén.
A döntő eredményei:
1. Királyhalom lovasa Gulyás Szabolcs Déva Szándék nevű lovával
2. Bácsfeketehegy lovasa Cékus Noémi Copra nevű lovával
3. Adorján lovasa Rostás Zsolt London nevű lovával
Magyarkanizsa lovasa Szőke Dániel Bessie nevű lovával nem tudott elindulni a döntőben, mivel a ló ínszakadást szenvedett.
KISHUSZÁROK
1. Kishegyes – Erdei Anna Dorka Bohóc nevű lovával
2. Adorján – Fehér Kristóf Penny nevű lovával
3. Doroszló - Vujevity Stella Szingó nevű lovával
AZ ELŐFUTAMOK ÉS A KISHUSZÁR FUTAMOK
A lóversenypályán a kora délutáni órákban 4 előfutamot és 2 kishuszár futamot tartottak. Erdei Anna Dorka most először indult a Vajdasági Vágtán. A kishuszárok között futott Bohóc nevű lovával, Kishegyes képviseletében, és megnyerte a futamát.
„Nagyon jó volt, a másik ló is nagyon erős volt, látszik, hogy ő is nagyon fel van készítve, mi is sokat gyakoroltunk, amint elkerültem ott már éreztem, hogy sikerülni fog.”
A rendezvény fővédnöke Pásztor István, a Vajdasági Magyar Szövetség elnöke: „Első pillantásra ez a lovakról és a lóversenyzésről szól, de ha jobban belegondolunk, ez a közösségépítésről szól, a közösség energiájáról szól, az identitásmegőrzés állapotáról és állásáról szól. Azt szoktuk mondani, hogy a magyar, az egy lovas nemzet, és valljuk is, hogy ez így van. Ha már így van, akkor azt gondolom, hogy identitásmegőrzést csak abban az esetben tudunk kiteljesíteni, hogyha ezt az elemét nem felejtjük el.”
A Nemzeti Vágta idei versenysorozatának első állomása a vajdasági. A futamok szabályai kissé változtak, ezeket itt próbálják ki először - mondta Bunford Tivadar, a szervező Háló Vajdasági Fejlesztési Alapítvány elnöke.
„Arról van szó, hogy mindig a fölvezetők egészen a start gumiig, amit ugye elengedtek, addig vezették a lovakat, most pedig 50 méterrel előbb el kell engedjék a lovakat, és ez nagyobb feladatot ró a lovasra, tehát bizonyosságot kell tennie arról, hogy az a lovas ura a helyzetnek, tudja-e vezetni a lovat, vagy csak fönnmarad a ló hátán. Csak utas vagy irányít is. Én bízom benne, hogy a vajdasági lovasok irányítanak.”
A rendezvény egyik kísérőprogramja a főzőverseny volt, amelyen mintegy 50 csapat mérte össze tudását gulyáskészítésben. A hertelendyfalvi csapat alapanyaga a vöröshagyma és a marhahús volt.
Ömböli Zoltán: „Aztán hozzájön a zöldségféle, lesz benne krumpli, só, bors. Ez lesz körülbelül az összes.
- Mitől sajátságos ez a recept, vagy ez egy általános recept, amit hoztak?
- Ez olyan íz szerint van inkább.”
A szenttamásiak a természetes alapanyagokban hisznek. A húst a szervezők biztosították minden csapatnak.
Horváth Vince: „A többi pedig paprika, paradicsom, zöldség, sárgarépa, burgonya, ezeket kell apró kockára vágni és mint a gulyásleves. Na most gulyás levest lehet sokféleképpen készíteni, mi egy saját recept alapján csináljuk, majd meglátjuk az eredményt.”
Az első futam eredménye:
1 . Bácsfeketehegy – Cékus Noémi Copra nevű lovával
2. Szabadka – Szabó Nikolett Pipacs nevű lovával
3. Topolya – Kalmár Liana Titán nevű lovával
4. Doroszló – Szombati Katarina Inn-Mikelle 5 nevű lovával
A második futam eredménye:
1 .Adorján – Rostás Zsolt London nevű lovával
2. Torda - Erős Szilvia Dorka nevű lovával
3. Temerin Törteli Róbert Dóra nevű lovával
Kishegyes lovasa Cékus Árpád, Uwais lovával nem tudott elindulni.
A harmadik futam eredménye:
1. Magyarkanizsa – Szőke Dániel Bessie nevű lovával
2. Ada - Fekecs Árpád Ciráta nevű lovával
3. Törökkanizsa – Tokity Dominik Csinos nevű lovával
4. Hertelendyfalva – Dér Róbert Vezér nevű lovával
A negyedik futam eredménye:
1. Királyhalom – Gulyás Szabolcs Déva Szándék nevű lovával
2. Csantavér – Januskó Szabina Doreana nevű lovával
3. Oromhegyes – Dudás István Csóró nevű lovával
4. Óbecse – Papp Géza Kicsi nevű lovával
KISHUSZÁROK
Az első futam eredménye:
1. Adorján – Fehér Kristóf Penny nevű lovával
2. Doroszló - Vujevity Stella Szingó nevű lovával
3. Temerin - Pasalia Kira Manó nevű lovával
A második futam eredménye:
1. Kishegyes – Erdei Anna Dorka Bohóc nevű lovával
2. Orom - Vajda Balázs Betyár nevű lovával

Gulyás Szabolcs, Királyhalom lovasa nyerte tegnap a Vajdasági Vágtát.

Tegnap június 19-e, szombat volt.
Gulyás Szabolcs lett az első a felnőtt lovasok közül.
Ő biztosan ott lesz október elején a Nemzeti Vágtán.
A Nemzeti Vágta is 1 lovasverseny Magyarországon.
A Nemzeti Vágta Budapesten,
a Hősök terén lesz megszervezve.
Budapest Magyarország fővárosa.
A kishuszárok közül az első helyezést
Erdei Anna Dorka és Bohóc nevű lova nyerte meg.
A második helyezést 1 adorjáni lovas nyerte meg.
A harmadik helyezést 1 doroszlói lovas
nyerte meg a Vajdasági Vágtán
a kishuszárok közül.
A kishuszár fiatal lovast jelent.
A felnőttek versenyében Gulyás Szabolcs nyerte
a Vajdasági Vágtát, Déva Szándék nevű lovával.
A Vajdasági Vágta a budapesti Nemzeti Vágta előfutama.
Aki megnyeri a Vajdasági Vágtát, az biztos,
hogy ott lesz a Nemzeti Vágtán is.
A Nemzeti Vágtát október 1-je és 3-ka között
szervezik meg Budapesten.
A Vajdasági Vágta döntő eredményei:
1. Királyhalom lovasa Gulyás Szabolcs Déva Szándék nevű lovával
2. Bácsfeketehegy lovasa Cékus Noémi Copra nevű lovával
3. Adorján lovasa Rostás Zsolt London nevű lovával
Magyarkanizsa lovasa Szőke Dániel Bessie nevű lovával nem tudott elindulni a döntőben, mivel a ló ínszakadást szenvedett.
KISHUSZÁROK
1. Kishegyes – Erdei Anna Dorka Bohóc nevű lovával
2. Adorján – Fehér Kristóf Penny nevű lovával
3. Doroszló - Vujevity Stella Szingó nevű lovával


Fát ültettek Kishegyesen és Bácsfeketehegyen

"A mi környezetünk - A mi jövőnk" mottóval folytatódott a Vajdasági Magyar Szövetség Ifjúsági Fórumának fásítási akciója Kishegyesen és Bácsfeketehegyen. A megmozdulás célja, hogy 9 vajdasági községben 1200 fát ültessenek el.

Már a reggeli órákban elkezdődött a fásítási akció a kishegyesi műfüves focipálya melletti területen és a bácsfeketehegyi játszótéren. Szorgos kezekből pedig nem volt hiány. Fehér kőris és fehér eperfacsemeték kerültek a földbe.
Losonci Blanka, koordinátor: „Van egy megszokott kis csapat és velük könnyebb volt, viszont a fiatalokat nehezebb volt összehozni. Sokan külföldön tanulnak vagy dolgoznak és így egy kicsit nehezebb volt, viszont sikerült egy kisebb csapatot összehozni.”
Az ültetéssel pedig nem ér véget a fásítási akció, hiszen a csemeték fejlődését folyamatosan figyelemmel kell kísérni. Kiemelten fontos lesz az öntözés, amíg meg nem erősödnek. Erre is gondot fordítanak majd a szervezők. A községben egyébként a helyiek szerint fontos lenne, hogy folyamatos legyen a fásítás.
Bezzeg Nikolett, a VMSZ Kishegyes Ifjúsági Fórumának alelnöke:„- Sajnos most nagyon sok hiány van, úgyhogy ezért is döntöttünk úgy, hogy részt veszünk az akcióban és fásítunk, mivel nagy szükség van a környezetünkben a fákra.
- Lesz a jövőben is akció, illetve ez most az első?
- Igen, az idén az első, de minden évben meg van szervezve, úgyhogy ha idén nem is, de jövőre biztos lesz még.”
A VMSZ Ifjúsági Fórumának akciója mellett a fásítás egyébként is folyamatos Kishegyes község területén. Három évvel ezelőtt sikerült egy nagyszabású akciót véghez vinni.
Oroszi Sándor, környezetvédelmi ügyekért felelős osztályvezető, Kishegyes: „A tartományi titkárság támogatásával néhány állami földön végeztünk erdősítést, ahol mintegy 3 ezer akácfacsemetét ültettünk el, mintegy 3 hektárnyi területen, azután a bácsfeketehegyi Gazdakör szervezésében egy dűlőút mellett ún. szélvédősávot alakítottunk ki platánfacsemetékből, majd idén a szennyvíztisztító területén ültettünk mintegy ezer nyárfa és akácfacsemetét.”
A szombati fásítási akciónak köszönhetően 30 darab fehér kőrissel és 20 darab fehér eperfával gazdagodott a község.

Faültetési akció Kishegyesen és Bácsfeketehegyen

Tegnap faültetési akciót tartottak Kishegyesen és Bácsfeketehegyen.

Tegnap április 6-a, szombat volt.
A tegnapi faültetési akció kulcsmondata
"A mi környezetünk - A mi jövőnk" volt.
A faültetési akciót a Vajdasági Magyar Szövetség
Ifjúsági Fóruma szervezte meg.
Az akció célja, hogy 9 vajdasági községben 1200 fát ültessenek el.
Szombat délelőtt a kishegyesi műfüves focipálya melletti területen
és a bácsfeketehegyi játszótéren zajlott a faültetési akció.
30 darab fehér kőris és 20 darab
fehér eperfacsemeték kerültek a földbe.
A faültetéssel nem ér véget a fásítási akció.
A szervezők a facsemeték fejlődését
folyamatosan figyelemmel követik.
Kishegyesi és a bácsfeketehegyi lakosok szerint fontos, hogy
minél több fát ültessenek a településekre.
Kishegyes község területén folyamatos a fásítás.
Kishegyes község területén 3 évvel ezelőtt
sikerült 3 ezer akácfát elültetni.


Az sms-t az 1003-as számra kell küldeni, egy üzenet 200 dinárba kerül.

Több mint 33 ezer halálos áldozata van eddig a törökországi és szíriai földrengéseknek. A mentőcsapatok hetedik napja is túlélők után kutatnak a romok alatt, munkájukat a kisebb utórengések nehezítik. A sérültek száma több tízezer.
Hatalmas tapssal fejezték ki hálájukat a lakosok Törökországban, miután a szerb mentőcsapat tagjai sikeresen kimentettek egy lányt a romok alól. A szerencsétlenül járt nő 108 órát töltött a törmelékek alatt.
Százötven órával a földrengés után a törökországi Hatay tarományban a mentők élve találtak meg egy ötéves kislányt. Meghallották a gyermek sírását a törmelékek alatt, így sikerült rátalálni. A mentőcsapatok egy 64 éves nőt és egy 35 éves férfit is kiszabadítottak a romok alól, csaknem egy héttel a tragédia után.
Éjszaka új munkaterületen dolgoztak a HUNOR tagjai. Ebben a szektorban egy összeomlott ház liftaknáját derítették fel. Ott azonban csak akkor tudnak dolgozni, amikor a nagy munkagépek leállnak, és nem mozgatják a romokat. A hatodik napja Antakya-ban tartózkodó egységhez két magyar keresőkutya és vezetője csatlakozott, így már négy kiképzett állattal tudják váltásban keresni a földrengés áldozatait, illetve túlélőit - közölte Facebook oldalán az Országos Katasztrófavédelmi Főigazgatóság. Munkájukat segíti a Budapesti Műszaki Egyetem három építészmérnök statikus szakértője, akik részt vesznek a csapat felderítési tevékenységében.
A világ minden tájáról érkeznek adományok Törökországba, Szíria pedig megkapta az első segélycsomagot az Európai Uniótól. Szakértők becslése szerint a törökországi épületek összeomlásának egyik oka, hogy az építkezés során nem tartották be az előírásokat és a megfelelő eljárásokat. Eljárás indult 131 ember ellen, aki olyan épületek kivitelezéséért volt felelős, amelyek összedőltek a földrengésben. Egy embert már őrizetbe vettek, 113 ellen elfogatóparancsot adtak ki.
Recep Tayyip Erdogan a napokban Diyarbakı látogatása során azt mondta, néhány héten belül megkezdődik a földmozgás sújtotta területek újjáépítése. A rablókat és a bűncselekmények elkövetőit pedig szigorúan büntetik - tette hozzá a török elnök.
Azok a szerbiai állampolgárok, akik szeretnének segíteni pénzadomány formájában, megtehetik. Egy SMS-t kell elküldeni az 1003-as számra. Az üzenet 200 dinárba kerül. De a Magyarországon élők is segíthetnek. A Magyar Vöröskereszt adományvonalára, a 1359-re küldhetnek sms-t ADOMANY szövegű üzenettel, illetve hívást is indíthatnak erről a számról. Február 12-től határozatlan ideig bárki támogathatja a földrengések károsultjait. Egy hívás vagy egy SMS 250 forint támogatást jelent.

SMS-sel segíthetjük a földrengések túlélőit

SMS-sel segíthetjük a török-szíriai földrengések túlélőit.

Több mint 28 ezer halálos áldozata van eddig
a törökországi és a szíriai földrengéseknek.
A mentőcsapatok már 7 napja
a túlélők után kutatnak a romok alatt.
Több mint 10 ezer sérült van
a törökországi és a szíriai földrengésekben.
A világ minden részéről érkeznek adományok Törökországba.
Szíria is megkapta az első segélycsomagot
az Európai Uniótól.
SMS-ben adományozhatnak pénzt
a szerbiai lakosok a földrengések túlélőinek
és családjuk megsegítésére.
Egy üzenet 200 dinárba kerül.
Az sms-t az 1003-as számra kell küldeni.
A magyarországi lakosok is segíthetnek
a földrengések áldozatain.
A Magyar Vöröskereszt adományvonalára,
a 1359-re küldhetnek sms-t
ADOMANY szövegű üzenettel.
Hívást is indíthatnak az 1359-es számról
a magyarországi lakosok.
Február 12-től bárki támogathatja
a földrengések károsultjait.
Ma van február 12-e, vasárnap.
Egy hívás vagy 1 SMS 250 forint támogatást jelent.


Végső búcsút vettek II. Erzsébet királynőtől

II. Erzsébet brit királynő temetését több mint 500 tisztségviselő jelenlétében tartják, és a média által az évszázad eseményének nevezett szertartás a legmagasabb szintű logisztikai és biztonsági kihívás lesz London számára.

Végső búcsút vettek egykori rezidenciája, az ősi windsori kastély Szent György-kápolnájában II. Erzsébet királynőtől. A halálának bejelentését követő tíznapos gyászidőszak és gyászszertartás-sorozat utolsó mozzanataként, hétfőn a London nyugati határában fekvő legnagyobb királyi rezidenciára, a csaknem ezeréves windsori kastélyba szállították koporsóját. A kastély Szent György-kápolnájában, 800 meghívott jelenlétében végső gyászistentisztelettel vettek búcsút a királynőtől, majd koporsóját leeresztették a kápolna királyi kriptájába. A legszűkebb királyi család még lerótta kegyeletét az egykori uralkodó előtt, de ez a búcsúaktus már a kamerák távollétében, a nyilvánosság teljes kizárásával zajlott.
A temetésen több mint 500 állam- és kormányfő vett részt, köztük királyok, a japán császár, sejkek és szultánok. Szerbiát Ana Brnabić miniszterelnök képviselte, a Karađorđević családot pedig Aleksandar trónörökös.
Koporsóját a londoni Westminster Hall-ból a Westminster apátságba vitték. A díszmenet mellett, ott lépkedett a királynő négy gyermeke is. A monarchia ősi londoni koronázótemplomában búcsúszertartással adóztak a néhai uralkodó emlékének.
Nagy Tibor, történész: "Ne felejtsük el, hogy ebben a hetven évben jó néhányszor Angliában felerősödtek azok a hangok, hogy talán szakítani kéne a royalista, monarchisztikus világgal. Elég volt a királyokból. Anglia miért nem lehetne köztársaság? II. Erzsébet személye volt az, aki ezt visszafordította. Aki azt a hagyatékot hagyta most III. Károlyra, a fiára, hogy Anglia monarchisztikus állam volt, lesz és marad. A királynak mindig lesz helye, mert a király biztos pont."
II. Erzsébet királynő koporsója kora este megérkezett a brit uralkodók legnagyobb és legősibb rezidenciájára, a London nyugati határában emelkedő windsori kastélyhoz.
A királynőt egy utolsó búcsúszertartás után a kastély Szent György-kápolnájában helyezik végső nyugalomra. A Westminster-apátságban tartott másfél órás búcsúszertartás után II. Erzsébet királynő koporsója a királyi haditengerészet katonái vontatta ágyútalpon, lassú díszmenetben elindult a Hyde Park délkeleti sarkában emelkedő, hozzávetőleg egyórányi útra lévő Wellington-diadalívhez.
A Hyde Parktól gépjármű vitte a koporsót Windsorba. Az 1820-ban elhunyt III. György király óta az összes brit uralkodót itt helyezték végső nyugalomra.
Az amerikai elnök, Joe Biden, a kanadai elnök, Justin Trudeau és a francia elnök, Emmanuel Macron is feleségükkel érkeztek. De korábban számos híresség is több órát várakozott azért, hogy lerója kegyeletét a néha uralkodó előtt.
Akadtak olyan vezetők is, akik nem kaptak meghívást II. Erzsébet temetésére. Az Ukrajnával folytatott háború miatt Oroszország elnöke Vlagyimir Putyin nem vesz részt a szertartáson. De Aljakszandr Lukasenka fehérorosz elnök sincs ott a temetésen, mivel segítette az orosz erőket az Ukrajnával folytatott harcban. Ali Hámeni iráni vezető sem kapott meghívást, mivel az állami tévé Adolf Hitlerhez hasonlította a királynőt. A katonák irányítása alatt álló Mianmár sem képviselteti magát a királynő temetésén.
"Ha megnézzük, hogy mennyi előkelő, ismert angol látogatott el a koporsóhoz, pedig 12,13, sőt 16 órát is kellett várni, hogy odajussanak. És mégis álltak, ez azt jelenti, hogy ennek az asszonynak igenis volt tekintélye és karizmája."
A néhai uralkodó koporsóját a végső búcsúszertartás végén, hétfő este a csaknem ezeréves windsori kastély emlékkápolnájának kriptájában helyezik el, néhai férje, Fülöp herceg koporsójával együtt.
II. Erzsébet brit királynő szeptember 8-án, csütörtökön hunyt el 97 éves korában balmorali nyári rezidenciáján. Két nappal később III. Károlyt hivatalosan kikiáltották új brit királlyá a londoni Szent Jakab-palotában a Titkos Tanács előtti ünnepségen.

Ma lesz II. Erzsébet királynő temetése

Ma tartják II. Erzsébet angol királynő temetését Londonban.

Ma szeptember 19-e, hétfő van.
London Anglia fővárosa.
A mai temetésre több mint 500 államfőt
és kormányfőt várnak az egész világról.
Szerbiából Ana Brnabić miniszterelnök
érkezik a királynő temetésére.
A londoni rendőrség már a kora reggeli
órákban lezárta a város főutcáit.
A temetést nagy képernyőkön közvetítik
a parkokban, tereken és a mozikban is
egész Anglia területén.
Ma déli 12 órakor II. Erzsébet királynő
koporsóját 1 hintón viszik
a Westminsteri apátság főoltárhoz.
A Westminsteri apátság London
egyik legfontosabb műemléke.
II. Erzsébet királynő temetésén
2 ezer vendég vesz részt.
Ma 12 óra és 13 óra között tartják meg
az állami temetést.
Az istentisztelet végén 2 perces nemzeti csend következik.
A koporsó délután 5 órakor érkezik a Windsori kastélyba.
Itt zárt körű temetést tartanak.
Este 20 óra 30 perckor a királynőt
férje, szülei és nővére mellé temetik
a kápolnában megtartott családi temetésen.
A temetést a televíziók is élőben közvetítik.
Várhatóan több millió ember fogja nézni
a televíziókban II. Erzsébet királynő temetését.
Az angol királynő szeptember 8-án,
csütörtökön hunyt el 97 éves korában.
Két nappal később Erzsébet fiát,
III. Károlyt kiáltották ki az új angol királlyá.


Ma este kihunynak a fények

Ma este fél kilenc és fél tíz között tartják a Föld óráját. A kezdeményezés mindenkit arra buzdít, hogy este világszerte lekapcsolják egy órára a nélkülözhető világítást, és áramtalanítsák az elektromos készülékeket.

A Föld órája akció az ausztrál Természetvédelmi Világalap kezdeményezésére indult 2006-ban. Akkor Sydney-ben kapcsolták le a fényeket egy órára, hogy ezzel hívják fel a figyelmet a klímaváltozásra.
A Föld Órája kezdeményezés célja, hogy felhívja a figyelmet az éghajlatváltozás elleni cselekvés szükségességére. Minden év március utolsó szombatján világszerte háztartások ezrei kapcsolják le az elektronikus berendezéseket helyi idő szerint 20:30 és 21:30 között.
Kálmán Róbert, fizika szakos tanár, Thurzó Lajos Általános Iskola, Zenta: „Itt arról lenne szó, hogy az embereknek a figyelmét felhívjuk. Mondhatnám azt is, hogy erre az egy óra hosszára lekapcsoljuk a díszkivilágosításokat, különböző fényeket amelyekre nincs szükségünk és a különböző berendezéseket is. Ugyanakkor szeretnénk a fejekben felkapcsolni azt a fényt, hogy valójában miért is fontos.”
Szerbiában is számtalan háztartás csatlakozott már a kezdeményezéshez és több település is részt vett a Föld Órája eseményen a nem elengedhetetlen kültéri világítás lekapcsolásával.
Papp Izabella több éve aktív résztvevője az akciónak és rendkívül fontosnak tartja azt.
„Úgy gondolom, hogy a Föld bolygónkat megvédjük azzal, hogy legalább ennyit is megteszünk, hogy egy óra hosszára lekapcsoljuk az áramot vagy szelektíven gyűjtjük a hulladékot, vagy minden olyan anyagot használunk, amit a természet forrása biztosít számunkra.”
Napjainkra a szimbolikus 60 perc – az idő, ameddig a technológia háttérbe szorul – a természeti értékeink megóvására hívja fel a figyelmet és arra, hogy az emberi tevékenység milyen súlyos nyomot hagy bolygónk felbecsülhetetlen természeti kincsein.

Kapcsoljuk le ma este a fényeket!

Ma este 20:30-tól 21:30-ig van a Föld órája.

Ma március 27-e, szombat van.
Minden év március 27-én tartják meg
az egész világon a Föld óráját.
Ezen a napon arra hívják fel
az emberek figyelmét, hogy
este 1 órára kapcsolják le a fényeket
és áramtalanítsák
az elektromos eszközöket otthonaikban.
Elektromos eszköz például a televízió,
a rádió, a számítógép, a mosógép.
A Föld órája akciója azért van, hogy
az emberek minél jobban figyeljenek
a környezetükre, és vigyázzanak
a Földre, ahol élünk.
A Föld órája akciót 2006 óta tartják meg.


Oroszországban megkezdődött a lakosság tömeges védőoltása

Oroszországban ma megkezdődött a tömeges lakossági védőoltási kampány a Covid-19 ellen.

Anna Popova tisztifőorvos, az orosz fogyasztóvédelmi felügyelet (Roszpotrebnadzor) vezetője korábban közölte, hogy a lakosság 60 százalékát tervezik beoltani. A vakcinációt jelenleg a Gamaleja Intézet Szputnyik V és a Vektor kutatóközpont Epi-Vac-Corona elnevezésű oltószerével végzik. A védőoltás önkéntes és ingyenes.
A Rosszija 1 televízió híradója szerint Oroszországban eddig 1,6 millió adag vakcina került "polgári forgalomba", és a hónap végéig további kétmillió dózis áll majd rendelkezésre. Moszkvában eddig mintegy 140 ezer, Szentpéterváron mintegy 18 500 embert oltottak be.
Az első körben a veszélyeztetett társadalmi csoportokat és foglalkozási kategóriákat érintő "kiterjedt" védőoltási kampány december 5-én kezdődött meg Oroszországban.
Szergej Lavrov orosz külügyminiszter sajtótájékoztatóján megerősítette, hogy Moszkva kész együttműködni más országokkal az új típusú koronavírus elleni vakcináció ügyében.
A ma közzétett hivatalos adatok szerint Oroszországban az igazolt új koronavírusos fertőzöttek száma az elmúlt napon 22 857-tel 3 591 066-ra emelkedett. A napi növekmény 0,6 százalék, az új esetek 11 százaléka tünetmentes.
Az aktív fertőzöttek száma 546 265, a halálos áldozatoké 471-gyel 66 037-re, a felépülteké pedig 18 333-mal 2 978 764-re emelkedett.
Az országban a járvány kezdete óta több mint 97 millió, az elmúlt napon pedig mintegy 373 ezer laboratóriumi tesztet végeztek el. Koronavírusos fertőzés gyanújával 617 328 embert tartanak orvosi megfigyelés alatt.

Újabb szigorításokat vezethet be Németország a koronavírus-járvány megfékezése érdekében. Erre az új típusú vírus tartósan gyors terjedése miatt kerülhet sor - jelezte a német egészségügyi miniszter.
Elmondta, a többi között kijárási korlátozások bevezetését és az otthoni munkavégzés kiterjesztését mérlegelik. A szövetségi kormány és a 16 tartományi kormány vezetői kedden tartják erre vonatkozó értekezletüket.
Sajtóértesülések szerint országszerte előírhatják az FFP2-es maszkok viselését a tömegközlekedésben és az üzletekben. A miniszter kiemelte, hogy a koronavírus két új változata, az elsőként Nagy-Britanniában, illetve Dél-Afrikában azonosított mutáció is megjelent már Németországban.

Ma kezdődik a lakosság tömeges oltása

Ana Brnabić elmondta, hogy ma kezdődik a lakosság tömeges oltása Szerbiában.

Ana Brnabić a szerb
miniszterelnök.
Ma kezdődik a tanügyi
dolgozók, a rendőrség,
a katonaság és
a médiamunkások koronavírus
elleni oltása.
Ma január 19-e,
kedd van.
Tanügyi dolgozó
például a tanító, a tanár.
Médiamunkás például
a riporter, a műsorvezető,
az operatőr.
A szerb miniszterelnök
elmondta, hogy minél
előbb megtörténik
a lakosság tömeges
vakcinnációja, annál
előbb lesz vége
a koronavírus-járványnak
az országban.
Ana Brnabić azt is
mondta, hogy fontosnak
tartja, hogy az általános
iskolák alsós tanulói
az iskolában tanuljanak.
A miniszterelnök
reméli, hogy minél
több tanító és tanár
felveszi a koronavírus
elleni védőoltást
Szerbiában.


Hatalmas tömeg gyűlt össze, hogy búcsút vegyen II. Erzsébet királynőtől

Életének 97., uralkodásának 71. esztendejében érte a halál. Helyi idő szerint csütörtök este fél hétkor jelentette a Buckingham-palota, hogy 96 éves korában békésen elhunyt II. Erzsébet brit királynő Balmori rezidenciáján.

Az Egyesült Királyság uralkodója 70 éven át ült a trónon. A királynőt életének 97., uralkodásának 71. esztendejében érte a halál nyári rezidenciáján, a skóciai Balmoral kastélyában.
II. Erzsébet királynő 1952. február 6-án - édesapja, VI. György király halála után - lépett az Egyesült Királyság trónjára. 25 éves korában a koronázását 20 millió ember követte figyelemmel. Ő volt a negyvenedik angol-brit uralkodó azóta, hogy Hódító Vilmost 1066 karácsonyán a londoni Westminster apátságban Anglia királyává koronázták, de egyik elődjének sem adatott meg ilyen hosszú élet és ennyi idő a trónon. II. Erzsébet uralma alatt 15 miniszterelnököt iktatott be. A korona az öröklési sorrendben az 1948-ban született fiára száll, Károly walesi hercegre.
Történészek a Brit Monarchia ezeréves történetének legjelentősebb uralkodójának tartják II. Erzsébetet, aki megbecsülésnek örvendett otthon és nemzetközi szinten is. Kötelességtudat, méltóság, tisztesség, így jellemzik II. Erzsébet királynőt.
Halálának pillanatától elsőszülött fia, a 73 esztendős eddigi trónörökös, Károly a brit uralkodó. Károly trónra lépése azt is jelenti, hogy az új király idősebb fia, Vilmos cambridge-i herceg a trónörökös. Az ilyen esetekben összehívott trónutódlási tanács várhatóan péntek délelőtt ül össze, és formálisan is királlyá nyilvánítja az új brit uralkodót.
A Buckingham-palota előtt csütörtök este hatalmas tömeg gyűlt össze, hogy búcsút vegyen II. Erzsébet királynőtől. A halála esetére kidolgozott, London Bridge művelet nevű protokoll alapján várhatóan tíz nap múlva vesznek végső búcsút egykori angliai rezidenciáján, a London nyugati határában fekvő Windsor kastélyban, ott, ahol néhai édesapja és tavaly áprilisban, életének századik esztendejében elhunyt férje, Fülöp edinburghi herceg is nyugszik.
A királynő halála és gyászszertartása között tehát várhatóan 10 nap telik el, ezalatt holtteste a Buckingham-palotában marad, ahol a család együtt töltheti el a gyásznapokat. Ezt követően a testet a Westminster Hallba szállítják, ahol néhány napig a nyilvánosság leróhatja tiszteletét. A 10. napon a holttestét átszállítják a westminsteri apátságba, az állami ceremóniára. A szertartásra a világ minden tájáról érkeznek majd állami vezetők. A gyászszertartást a Canterbury-i érsek celebrálja, lévén a brit uralkodó egyben az anglikán egyház feje is. A temetés napja nemzeti gyásznap lesz, és reggel 9 órakor a Big Ben harangjai vezetik be. Az elhunyt uralkodó végső nyughelye a windsori királyi kastélyban lesz, a VI. György emlékkápolnában, szülei, testvére és férje körében.
A 73 éves Károly koronázása néhány hónappal a királynő temetése után várható. Ezt követően a walesi herceg címe Erzsébet unokájára, Vilmosra száll, megjelölve őt, mint a következő uralkodót.
A világ brit nagykövetségeinél a kegyelet virágait, képeket, koszorúkat helyeznek el.
A II. Erzsébet halálát követő tizedik nap a nemzet gyásznapja. Az állami temetést a ravatalozás helyszínén, a Westminsteri apátságban tartják, II. Erzsébetet férje, Fülöp herceg mellett helyezik örök nyugalomra a windsori Szent György-kápolnában. Délben országszerte kétperces néma csenddel tisztelegnek az elhunyt királynő előtt
III. Károly néven lépett az Egyesült Királyság trónjára az elhunyt II. Erzsébet királynő legidősebb fia – közölte csütörtök este a Clarence House, az eddigi trónörökös londoni hivatala. III. Károly király teljes neve Károly Fülöp Artúr György, és az uralkodó ezek közül bármelyiket választhatta volna.
A 73 éves Károly koronázása néhány hónappal a királynő temetése után várható. Ezt követően a walesi herceg címe Erzsébet unokájára, Vilmosra száll, megjelölve őt, mint a következő uralkodót. Ugyanakkor máris spekulációk láttak napvilágot – erről beszélt a Szabadkai Magyar Rádió Napindító című műsorában Mészáros Zoltán történész.
„Spekuláció van a király személyét illetően. Mivel Károly herceg is idős, az egyik forgatókönyv az, hogy le fog mondani, és át fogja adni a királyi széket Vilmos hercegnek, aki őt követi a trónöröklési rendben. Egyébként jellemző az angolokra, hogy ez a trónöröklési rend olyan hosszú, hogy több mint kétezer név szerepel rajta.”

Hatalmas tömeg búcsúztatja II. Erzsébet királynőt

96 éves korában elhunyt II. Erzsébet királynő.

Tegnap szeptember 8-a, csütörtök volt.
II. Erzsébet királynő 71 évig uralkodott.
A királynőt a nyári palotájában érte a halál.
Erzsébet királynő fia, Károly herceg veszi át
az uralkodást és a koronát.
II. Erzsébet királynőt nagyon sok ember tisztelte
és szerette.
II. Erzsébet királynő lakhelye
a Buckingham-palota volt.
A palota előtt csütörtök este hatalmas tömeg
gyűlt össze, hogy elbúcsúzzanak
II. Erzsébet királynőtől.
Várhatóan 10 nap múlva lesz a királynő
temetése Londonban, a Windsor kastélyban.
A királynő halála utáni 10. napon
nemzeti gyásznap lesz Angliában.
Ezen a napon az egész országban
pontosan délben 2 perces néma csenddel
tisztelegnek majd az elhunyt királynő előtt.


Kisérettségi fokozott biztonsági intézkedések mellett

A kisérettségit Szerbiában június 17-én, 18-án és 19-én tartják.

Fokozott biztonsági intézkedések, tanfelügyelők, és egy seregnyi munkatárs felügyelete alatt zajlik idén a kisérettségi Szerbiában, annak érdekében, hogy ne legyenek visszaélések - mondta Mladen Šarčević. Az oktatási miniszter biztosított afelől, hogy idén nem történhet meg, hogy valaki kiszivárogtassa a tesztek kérdéseit. A záróvizsga alkalmával mintegy 360 külsős munkatárs, tanfelügyelő, de még minisztériumi képviselő is figyel arra, hogy senki se juthasson a vizsgakérdésekhez és azt esetleg megjelentesse a közösségi médiában - mondta Šarčević.
Ma egyébként a nyolcadikosok matematikából írják a próbaérettségit. A végzős nyolcadikosok az iskolában írták meg a feladatsort, ellentétben az anyanyelvi és a kombinált teszttel, amit tegnap otthon tölthettek ki. A próba-kisérettségi célja, hogy a diákok felmérhessék tudásukat a rendes megmérettetés előtt.

Kisérettségi biztonsági intézkedésekkel

A kisérettségi Szerbiában június 17-én, 18-án és 19-én lesz.

Kisérettségit a 8. osztályt
fejező tanulók írják.
Fokozott biztonsági intézkedések
lesznek a kisérettségik alkalmával.
Fokozott biztonsági intézkedés
azt jelenti,
hogy még több tanár
fogja figyelni a kisérettségizőket,
azért, hogy ne történjen csalás.
Azért kellenek
a fokozott biztonsági
intézkedések, mert tavaly
történtek csalások
a kisérettségik idején.
Tavaly 2019 volt.
A biztonsági intézkedések miatt
idén nem lesznek csalások
a kisérettségik írása idején.
Idén 2020 van.
A 8. osztályt fejező tanulók
tegnap és ma írták
a próba kisérettségit.
Tegnap anyanyelvből
és kombinált feladatokból
írták a tanulók
a próba kisérettségit.
Tegnap a tanulók
otthon töltötték ki
interneten keresztül
a próba kisérettségit.
Tegnap június 1-je,
hétfő volt.
Ma a tanulók
matematikából írják
a próba kisérettségit.
Ma az iskolákban töltik ki
a tanulók a próba kisérettségit.
Ma június 2-a,
kedd van.


Erről tájékoztat a belügyminisztérium. Ezek a rendőrök már a következő tanévtől az iskolákban teljesítenének szolgálatot.

A belgrádi iskolai lövöldözés óta már több oktatási intézményben jelen vannak a hatóság emberei. Bratislav Gašić belügyminiszter egy tanácskozáson beszélt a rendőrség munkájáról, és a nemrégiben bevezetett új intézkedésekről. Az eseményen elhangzott, hogy az iskolákban a biztonság érdekében tett intézkedések eredményesnek bizonyulnak. Kiemelték továbbá, hogy a tanév végéig 1800 szerbiai iskolában folyamatos lesz a rendőri jelenlét. A miniszter rámutatott, hogy a fegyverleadással kapcsolatos akcióra a lakosok rendkívül jól reagáltak, már csaknem 14 ezer fegyvert adtak le a polgárok. Gašić arról is beszélt, hogy a szervezett bűnözés elleni küzdelmet ugyanolyan intenzitással kell folytatni, mint eddig.

1200 új rendőrt vesznek fel Szerbiában

Sürgősségi eljárásban 1200 új rendőrt vesznek fel Szerbiában.

Ezek a rendőrök már a következő tanévtől
az iskolákban ügyelnek majd a biztonságra.
A következő tanév 2023. szeptemberében kezdődik.
A belgrádi iskolai lövöldözés óta
már több iskolában jelen vannak a rendőrök.
Az idei tanév végéig 1800 szerbiai iskolában
folyamatos lesz a rendőri jelenlét.
Az idei tanév 2023. júniusában fejeződik.
A belgrádi iskolai lövöldözés óta
a szerbiai lakosoknak le kell adniuk
az illegálisan tartott fegyvereiket.
Az illegális azt jelenti, hogy törvényellenes, szabálytalan.
Eddig 14 ezer fegyvert adtak le
a szerbiai lakosok a rendőrségnek.
A rendőrség jelenlétére az iskolákban
és a fegyverleadási akcióra azért van szükség,
hogy ne történjen újra tömeggyilkosság az országban.